text:
बर्लिन
बर्लिन(अङ्ग्रेजी: Berlin,/bərˈlɪn/; जर्मन उच्चारण: [bɛɐ̯ˈliːn] ( सुनी)) जर्मनीक राजधानी शहर तथा जर्मनीक १६ राज्यसभमे सँ एकटा राज्य छी। बर्लिन जर्मनीक सबसँ पैग शहर छी । ई बर्लिन-ब्र्यान्डनबर्ग मेट्रोपोलिटन क्षेत्रक मध्यमे, जर्मनीक उत्तर-पूर्वी भागमे अवस्थित अछि । ई शहरक जनसङ्ख्या ३४ लाख अछि । ई युरोपेली सङ्घक दोसर सबसँ पैग शहर छी । बर्लिन युरोपक राजनीति, संस्कृति आ विज्ञानक महत्त्वपूर्ण केन्द्र छी । युरोपक यातायातक लेल ई एक धुरीक समान अछि । एहि शहरमे बहुतेक महत्त्वपूर्ण विश्वविद्यालय, सङ्ग्रहालय आ शोध केन्द्र अछि । ई शहर बहुत तेजी सँ विकास करि रहल अछि आ एतय होमएवला समारोह, उत्सव, अग्रणी कला, वास्तुशिल्प आ रात्रि-जीवन बहुत प्रसिद्ध अछि । बर्लिन १३हम शताब्दीमे स्थापित भेल आ ई क्षेत्र बहुत राज्यसभ आ साम्राज्यसभक राजधानी रहल- प्रुशिया राज्य (सन् १७०१ सँ), जर्मन साम्राज्य (सन् १८७१-१९१८), वेइमार गणतन्त्र (सन् १९१९-१९३२) आ तेसर राइख (सन् १९३३-१९४५) । द्वितीय विश्वयुद्धक बाद ई शहरक विभाजन भऽ गेल । पूर्वी बर्लिन जर्मन लोकतान्त्रिक गणराज्य (पूर्वी जर्मनी) कऽ राजधानी बनल आ बर्लिन दीवार सँ घेरल पश्चिमी बर्लिन पश्चिमी जर्मनीक हिस्सामे आएल । सन् १९८९ मे बर्लिन दीवार टुटलाक बाद बर्लिन शहर फेर एक भऽ गेल आ जर्मनी एकीकरणक बाद पुरा जर्मनीक राजधानी बनल ।
अवस्थितिसंपादित करें
५२° ३२' उत्तरी अक्षांश तथा १३° २४' पूर्वी देशान्तरमे बर्लिन शहर अवस्थित अछि । ई उत्तर-पूर्वी जर्मनीमे बाल्टिक सागरक तटसँ ११० माइल भीतर दिस एल्ब आ ओडर नदीसभक बीच स्प्री नदीक दुनू किनार पर बसल अछि ।
सन्दर्भ सामग्रीसभसंपादित करें
- ↑ "Fortgeschriebene Bevölkerungszahlen vom 31. Juli 2013", Amt für Statistik Berlin-Brandenburg (Germanमे), २०१३, अन्तिम पहुँच १६ दिसम्बर २०१३।
- ↑ "Bruttoinlandsprodukt (nominal) in BERLIN seit 1995" (Germanमे), ३० मार्च २०१०, अन्तिम पहुँच १५ मई २०११।


c: text/html

text:
2 जनवरी, 1975 कए समस्तीपुर मे भेल तत्कालीन रेलमंत्री ललित नारायण मिश्राक हत्या एकटा सामान्य घटना नहि छल। हुनक हत्या एकटा शहर क सपना क हत्या छल। सीबीआई 36 साल स जांच करि रहल अछि। 36 साल स दरभंगा अपन एहि नेता क हत्या पर स पर्दा उठबाक बाट ताकि रहल अछि। ललित बाबू क हत्या स हुनक अनुज कए सत्ता भेट गेल आ पुत्र कए राजनीतिक जमीन, अनाथ भेल त केवल ओ शहर आ समाज जेकर ओ नेता छलाह। तारीख पर तारीख सुनैत-सुनैत 37 साल बीत गेल, आखिर कहिया आउत फैसला…
कुमुद सिंह
पिछला 36 साल स बिहार खास क मिथिला ललित नारायण मिश्र हत्याकांड पर चलि रहल सुनवाई पर फैसला सुनबाक बाट ताकि रहल अछि। सीबीआई एहि मामला क जांच करि रहल अछि। कोनो जांच एजेंसी क इतिहास मे इ सब स पुरान मामला अछि, जेकर निबटारा तीन दशक बितला क बावजूद एखन धरि नहि भ सकल अछि। सवाल उठैत अछि जे आखिर कतेक दिन आओर सीबीआई आ कोर्ट ललित बाबू क हत्यारा कए तकबा आ सजा देबा मे आओर लगाउत। जखनकि ललित बाबू क हत्याक मामला देशक एहन पहिल मामला अछि जाहि मे सुप्रीम कोर्ट सुनवाई बिहार स बाहर आन राज्य मे करबाक निर्देश देने अछि। कोर्ट क कहब छल जे एहि मामला क निष्पक्ष जांच बिहार मे नहि भ सकैत अछि, संगहि ओहि ठाम सबूतक संग सेहो छेड़छाड़ भ सकैत अछि। कोर्ट क निर्देश पर एहि मामला क सुनवाई पटना स दिल्ली पटियाला कोर्ट मे स्थानांतरित कएल गेल। बाद मे एकरा तीसहजारी कोर्ट आनल गेल। जाही ठाम रोज सुनवाई भ रहल अछि।
सात जनवरी, 1975 कए दर्ज एहि मामलाक सुनवाई तीसहजारी कोर्ट मे कहबा लेल रोज भ रहल अछि, मुदा प्रगति क नाम पर इ मामला गवाही स आगू नहि बढि़ सकल अछि। 1300 हजार पन्ना लिखबाक बावजूद इ आई धरि तय नहि भ सकल, जे ललित नारायण मिश्रक हत्या के आ किया केलक। पिछला 36 साल मे मामलाक एकटा मुख्य आरोपित आ बचाव पक्षक चारि टा वकीलक निधन भ चुकल अछि। 17 दिसंबर, 1979 स दिल्ली क तीसहजारी कोर्ट मे एकर सुनवाई चलि रहल अछि। एहि स पहिने एकर सुनवाई पटना मे चलि रहल छल। पटना मे भेल सुनवाई क दौरान बचाव पक्ष क मात्र तीन टा गवाहक गवाही भेल छल।
एहि मामला मे एखन धरि करीब 170 गोटे अपन गवाही द चुकल अछि। एहि मे जनवरी 1994 स 2002 क बीच कुल आठ टा मे स पांच टा मुख्य आरोपित क गवाही भेल। एहि मे संतोष आनंद, सुधोव, गोपालजी, अतेश आनंद आ रंजन द्विवेदी प्रमुख छथि। पत्रकार आ पूर्व मंत्री अरुण शौरीक तक क गवाही भेल। ओ 1975 मे एहि मामला स संबंधित दू टा आलेख इंडियन एक्सप्रेस मे लिखने रहथि। एना करि कए अधिकतर गवाह एहि मामला मे कोनो खुलासा करबाक कोशिश नहि केलक अछि।
13 हजार पन्ना स बेसी लंबा एकर सुनवाई भ चुकल अछि, मुदा एखन धरि किछु प्रश्नक उत्तर नहि भेट सकल अछि। सीबीआई इ बतेबा मे एखनो असमर्थ अछि जे आखिर पूर्व रेलमंत्री ललित नारायण मिश्र कए समस्तीपुर मे छोट अस्पताल रहबाक बावजूद बिना प्राथमिक उपचार कए दानापुर किया आनल गेल। गौर करबाक विषय अछि जे दरभंगा स समस्तीपुर क दूरी मात्र आधा घंटा रहितो दरभंगा नहि ल जायल गेल, जाहि ठाम इलाजक बेहतर सुविधा छल। जखन कि ललित बाबू दरभंगा स सांसद छलाह आ हुनकर घायल हेबाक समाचार सुनि दरभंगा क प्रसिद्घ चिकित्सक डॉ. नवाब समस्तीपुर लेल विदा भ गेल छलाह। सीबीआई आइ धरि इ तक पता नहि लगा सकल अछि, जे समस्तीपुर स दानापुर जेबा लेल जाहि ट्रेन क व्यवस्था कएल गेल ओकर स्तर सवारी गाड़ी क स्तर स नीचा रखबाक निर्देश केकर छल। सीबीआई क दस्तावेज मे इ आश्चर्य जताउल गेल अछि जे आखिर गंभीर रूप स घायल रेलमंत्री क विशेष टे्रन कए कोना आ केकर आदेश स समस्तीपुर स दानापुरक बीच करीब डेढ़ सौ किलोमीटरक दौरान कई बेर रोकल गेल आ मामूली गाड़ी कए आगू बढ़ाउल गेल।
सीबीआई पिछला 36 साल मे इ पता सेहो नहि लगा सकल जे दानापुर ल जेबाक विचार केकर छल आ एकर पाछु तर्क कि छल। तीन दशक बितलाक बावजूद इ प्रश्न निरूत्तर अछि, जे समस्तीपुर मे ललित बाबू स गंभीर स्थिति हुनक छोट भाई जगन्नाथ मिश्र क छल, मुदा ओ बचि गेलाह आ ललित बाबू क निधन भ गेल। ज्ञात हुए जे एहि हत्याकांड क किछु दिन बाद जगन्नाथ मिश्र बिहार क मुख्यमंत्री बनलाह।
सीबीआई क दस्तावेज कहैत अछि जे ललित बाबू मोकामा धरि चलैत-फिरैत अवस्था मे छलाह त दानापुर पहुंचैत-पहुंचैत हुनकर मौत कोना भ गेल। सवाल उठैत अछि जे अगर मोकामा क बाद ललित बाबू क स्थिति एकाएक गंभीर भ गेल त हुनका पटना मे किया नहि उतारि लेल गेल।
बिहार मे विकास क राजनीति क जन्मदाता ललित बाबू हत्याक पाछु आनंदमार्गी सबहक हाथ बताउल जा रहल अछि। किछु गोटे एकरा विशुद्घ रूप स राजनीतिक हत्या मानि रहल छथि। एहन लोक क कहब अछि जे ललित बाबू कांगे्रस मे काफी मजबूत भ गेल छलाह। रूस स हुनक नजदीकी कांगे्रस क किछु नेता लेल परेशानी बनि गेल छल। एहि संदेहक पाछु सेहो ठोस तर्क देल जाइत अछि। 2 जनवरी, 1975 कए जखन समस्तीपुर मे ललित बाबू पर बम स हमला भेल तखन बिना कोनो तय कार्यक्रम कए प्रधानमंत्री कार्यालय क एकटा पैघ अधिकारी बेगूसराय मे छलाह। कहल जाइत अछि जे ओ अधिकारी रामविलास झा क संपर्क मे छलाह। ललित बाबू एकटा संबंधिक कहब अछि जे समस्तीपुर स दानापुर ल जेबाक फैसला दिल्ली स आएल छल, मुदा प्रश्न उठैत अछि जे जखन ललित बाबू होश मे छलाह आ जगन्नाथ मिश्रक गंभीर हालत कए देख हुनकर तत्काल इलाज लेल चिंतित छलाह, तखन आखिर वो दानापुर जेबा लेल तैयार कोना भेलथि। सवाल इहो अछि जे मोकामा क बाद आखिर कि भेल जे ललित बाबू दानापुर पहुंचैत-पहुंचैत नहि बचि सकलाह। सवाल बहुत अछि मुदा उत्तरक बाट तकैत-तकैत आंख पथरा रहल अछि। आशा अछि हुनक हत्याक 37म वर्ष मे मिथिला अपन एहि पुत्रक हत्यारा आ हत्या क पाछु कारण कए जानि सकत।
नोट : इ एकटा स्थाई संपादकीय छी जे सब साल केवल साल बदलि इसमाद पर अपडेट भ जाइत अछि। भारत न्याय व्यवस्था पर इ कोनो टिप्पणी नहि छी।

robotstxt: allowed

filter: keep


text: दरभंगा। कामेश्वर सिंह दरभंगा संस्कृत विवि क दरबार हॉल 26 साल बाद एक बेर फेर गूंज उठल। ध्रुपद क अलापचारी आ पखावज क थाप क स्वर स दरभंगा आह्लादित भ गेल। स्पिक मैके क दू दिवसीय कार्यक्रम क प्रारंभ मंगलदिन भेल। पूर्व क्षेत्र सांस्कृतिक केंद्र कोलकाता आ कला संस्कृति बिहार सरकार क सहयोग स आयोजित एहि कार्यक्रम क प्रथम सत्र मे अंतरराष्ट्रीय ख्याति प्राप्त दरभंगा घराना क पं. अभय नारायण मल्लिक अपन पुत्र संजय कुमार मल्लिक क संग अपन विशिष्ट शैली मे अलापचारी प्रस्तुत केलथि। ओतहि विश्व क सबस पैघ पखावज वादक आ दरभंगा घरानाक रत्न पं.रामाशीष पाठक ताल मात्रा क सुमधुर मिश्रण घोलैत रहलाह। द्वितीय सत्र मे विदुषी नैन्सी कुलकर्णी विदेशी तारवाद्य चेलो पर ध्रुपद क गहराइ तक पहुंचबा लेल श्रोता कए मजबूर क देलथि। दोसर दिन पं. उदय भावलंकर क ध्रुपद संगीत मे दरभंगा भाव विभोर भेल। पं. भावलकर क गायन मे पखावज पर संगीत कुमार पाठक, तानपुरा पर साहित्य मलिक संग देलथि। सत्र मे दोसर कार्यक्रम पं. पुष्पराज कोष्ठी क द्वारा सितार आ सुरबहार वादन क माध्यम स ध्रुपद गायन प्रस्तुत कैल गेल। दोसर सत्र मे दरभंगा घराना क धु्रपद गायक पं. रामकुमार मल्लिक आ प्रेम कुमार मल्लिक द्वारा ध्रुपद संगीत क धारा बहाउल गेल। एहि कार्यक्रम मे वरिष्ठ कलाकार पं. अभय नारायण मल्लिक, संजय मल्लिक, विदुषी नैन्सी कुलकर्णी सेहो मौजूद छलथि। लौकिक मंगलाचरण स प्रारंभ उक्त कार्यक्रम मे कुलपति डा. अरविंद पांडेय, स्पिक मैके क संस्थापक डा. किरण सेठ, शिक्षा शास्त्री घनश्याम मिश्र दीप प्रज्वलित केलथि।


text:
नवका- पुरनका लेख सर्च करु...
गुवाहाटी मे विद्यापति स्मृति पर्व समारोह
रवि दिन 7 दिसम्बर के गुवाहाटी मे विद्यापति स्मृति पर्व समारोह के आयोजन कएल गेल अछि. समारोह के आयोजन मिथिला सांस्कृतिक समन्वय समितिक ओर सं कएल गेल अछि. समितिक सचिव छथिन्ह चन्द्र मोहन झा जी. पूर्वोत्तरक प्रवेशद्वार कहय जाय वाला गुवाहाटी मे बड़ मैथिल लोक रहय छथिन्ह. मैथिल लोक एहिठाम अपन मैथिल परम्परा... संस्कृति के जिंदा रखने छथिन्ह. पूरा धूमधाम सं पावनि त्योहार मनाबैत छथिन्ह. रवि दिन जे विद्यापति स्मृति पर्व समारोह भs रहल अछि ओ गुवाहाटी के प्राज्ञज्योति आईटीए सेंटर मे होएत. समारोह के लेल खासतौर सं दरभंगा आओर पटना सं मैथिल कलाकार सभ आबि रहल छथिन्ह. एहि ठाम बराबर मैथिली कार्यक्रम होएत रहैत अछि जेहि मे लोक सभ खूब बढ़ि-चढ़ि के हिस्सा लैत छथिन्ह. गुवाहाटी वाला विद्यापति स्मृति पर्व समारोह के संबंध मे कोनो जानकारी के जरूरत होए त अहां सचिव चंद्र मोहन झा सं 098640- 15388 नबंर पर फोन कs सकय छी.
रिपोर्ट- श्रवण कुमार झा, गुवाहाटी फोन-09957567550
सदस्यता लें टिप्पणियाँ भेजें (Atom)


text:
सीतामढ़ी के रुन्नीसैदपुर मे तटबंध टूटला के बाद सं बड़का इलाका मे बाढ़ि आबि गेल अछि. कइटा गाम मे पानि घुसि गेल अछि. कतेक गाम-घर डूबि गेल अछि. लोक के भारी परेशानी के सामना करय पड़ि रहल छनि. ओना काल्हि कइटा बड़का अधिकारी सभ इलाका के दौरा कs मुख्यमंत्री के रिपोर्ट देलखिन्ह जकर बाद खुद मुख्यमंत्री नीतीश कुमार इलाका के हवाई सर्वेक्षण कएलखिन्ह. दौरा कएला के बाद मुख्यमंत्री तटबंध टूटय के कारण के जांच के आदेश द देलखिन्ह.
बाढ़ि के बाद सं लोक सभ ऊंच स्थान पर शरण लेने छथिन्ह. किछ लोक त गाम- घर मे जे छत वाला मकान अछि ओहि पर जा क रहि रहल छथिन्ह. बेसि लोक त जी- जान बचाकs बांध पर शरण लेने छथिन्ह. बाढ़ि मे त इहे होएत अछि जे खाए-पिबय... दिशा-शौच सभ के दिक्कत. चारु कात पानिए पानि. एकरे संग बागमती मे जलस्तर बढ़य सं पानि के धार सेहो तेज अछि. ओना एहि बेर एक बात अछि कि मुख्यमंत्री के निर्देश पर प्रशासन तुरंत हरकत मे आएल अछि. लोक के तिरपाल आओर चूड़ा-गुड़ बांटल गेल अछि. मुदा अखनो बड़ लोक के शिकायत छनि जे हुनका कोनो राहत... मदद नहि मिललन्हि.
बागमती के पानि बढ़य के कारण सीतामढ़ी सं मुजफ्फरपुर के बीच मेन रोड... नेशनल हाइवे पर सेहो डांरि भर पानि चलि रहल अछि. अखन त पानिए के बीच केहुना कs लोक आ-जा रहल छथि. मुदा पानि किछ आओर बढ़ल त हाइवे सेहो बंद भ सकैत अछि आओर सड़क सम्पर्क टूटि सकैत अछि. ओना दोसर आओर कइ इलाका के सड़क सम्पर्क त पहिनहिं टूटि चुकल अछि.


text:
मुजफ्फरपुर, मिथिला मिरर: गरीबक जिंनगीक पैघ सत्य, जीवित रहला प्र खेबाक चिंता आ मरलाक बाद कफन के चिंता। एकटा एहने हृदयविदारक घटना मुजफ्फरपुर के सड़क पर देखबाक लेल भेटल, जतय एकटा वृद्धक लहास के कफन के लेल 8 घंटा इंतजार करय पड़ल आ ओकर बाद दाह संस्कारक रुपैया नहि भेलाक कारने दफना देल गेल।
घटना मुजफ्फरपुर के मझौली पंचायतक भुसाही चौक स्थित महादलित टोलक अछि, जतय एकटा 64 वर्षीय दिव्यांग भोला मांझी के रविदिन देर राति मौत भय गेल। मृत वृद्धक लेल ग्रामीण चंदा कय 750 रुपैया जुटेलक। जाहि सं कफन त भेटि गेल मुदा दाह-संस्कारक लेल लकड़ीक रुपैया नहि भेल। एहेन मे लाचार परिजन वृद्ध के दफना देलक।
जीवित रहला तक बैसाखीक सहारे कोनो तरह ओ परिवारक लेल रोटीक जोगाड़ करैत रहल। मुदा मौतक बाद अत्यंत गरीबी स जूझि रहल परिवारक संग मे कफन तक के रुपैया नहि छल। पंचायत सं सेहो तत्काल सहायता नहि भेटल त गामक सौखी मांझी, उमेश मांझी, रंजीत राम समेत अन्य ग्रामीण चंदा कय 750 रुपैया जुटान केलक।


text:
कञ्चनपुर जिला
कञ्चनपुर जिला (नेपाली: कञ्चनपुर जिल्ला सुनी (सहायता जानकारी) नेपालक सुदूर-पश्चिमाञ्चलक महाकाली अञ्चलक एकटा तराई जिला छी । एहि जिलाके सिमाना पूरवमे कैलाली, उत्तरमे डडेल्धुरा आर दक्षिण आ पश्चिममे भारतक उत्तराखण्ड परएत अछि ।
जिल्लाक इतिहास[सम्पादन करी]
पहिने नेपालक बाइसे चौबीसे राज्य रहल समय एहि जिला डोटी राज्यक सीमा क्षेत्रमे पडएत छल । ऐतिहासिक पृष्ठभूमि देखला सँ इस्वी सन् १८१४ सँ १८१६ धरि अंग्रेजसँ भेल युद्ध बाद केल गेल सन्धिसँ महाकालीपार पश्चिमक सम्पूर्ण भू-भाग ब्रिटिश इन्डियामें मिलाएल पाबल जाएत अछि । सन् १८६०क सन्धि बाद मात्र एहि क्षेत्र अर्थात कैलाली कञ्चनपुर बाँके आर बर्दिया नयाँ मुलुकक रूपमे नेपालक अंग भ सकल ।
नेपालक अंग बएन गेला बाद कैलाली आर कञ्चनपुर अलग अलग जिला बनल अछि । कञ्चनपुर जिला स्थापना भेला बाद सर्वप्रथम एकर सदरमुकाम हाल श्रीपुर गाविसक बेलौरी बजारमे रहल आर वोही बेलौरीक कञ्चनपुर नामक गाउँसँ कञ्चनपुर जिलाक नामाकरण भेल कहाई कोनो कोनो इतिहासकार बतेनए अछि ।
भौगोलिक अवस्था[सम्पादन करी]
- अक्षांस: २८.३२" उत्तर देखि २९. २८" उत्तर अक्षांस
- देशान्तर: ८०.३" पूर्व देखि ८०.३३" पूर्वी देशान्तर
- सिमाना: पूर्व-कैलाली जिला, पश्चिम तथा दक्षिण- उत्तराञ्चल,भारत र उत्तर-डडेल्धुरा जिला
- क्षेत्रफल: १६१० वर्ग कि.मी.
- औसत लम्बाई: ४४ कि.मि. (पूर्व-पश्चिम)
- औसत चौडाई ३४ कि.मि. (उत्तर-दक्षिण)
- होचो भाग: समुद्री सतह सँ दक्षिणमे १७६ फिट
- अग्लो भाग: समुद्री सतह सँ उत्तरमे १५२८ फिट


text:
ज्योतिष शास्त्रक अनुसार मिथिला नगरीक स्थान निर्धारण
ज्योतिष शास्त्रमे स्थानीय राश्युदयक मान निकालबाक लेल पलभाक निर्धारण हित अछि। मिथिलाक पलभा छ आंगुर निर्धारित अछि आ एही आधार पर सभटा गणना कएल जाइत अछि। ई 6 आंगुर पलभा गणनाक आधार पर 26.56505°N अक्षांशक थीक। 26.5952° N अक्षांश पर सीतामढीक जानकी मन्दिर अवस्थित अछि। तें एहि आधार पर सेहो सीतामढीक क्षेत्र प्राचीन मिथिला नगरी साबित होइत अछि।
मिहिला परगनाक क्षेत्रक पहचान जे मध्यकालमे कएल गेल सेहो एही बात कें सिद्ध करैत अछि जे प्राचीन मिथिला नगरी सीतामढीक चारूकातक क्षेत्र थीक।
एहि बात कें बुझबाक लेल विस्तारसँ एतए पढल जा सकैत अछि-
ज्योतिष शास्त्र मूलतः गणना थीक, जाहिमे प्राचीन कालमे ग्रह-नक्षत्रक गतिकें देखि सभटा गणना कएल जाइत छल। स्थानीय ज्योतिषी प्रत्यक्ष देखि कए आ शास्त्रक अनुसरण कए पंचांग बनबैत छलाह आ तकर उपयोग व्रत-पर्वक निर्णय, बच्चाक जन्मकुण्डली-निर्माण आदिक लेल ओहि क्षेत्रमे होइत छल।
स्थानीय समयक निर्धारण लेल ज्योतिष शास्त्रमे पलभाक गणना बड महत्त्वपूर्ण रहए। एही आधार पर स्थान निर्धारण होइत छल। वर्तमानमे अक्षांश आ देशान्तर कोनो स्थानक निर्धारण लेल उपयोगी अछि ओहिना पलभाक गणना उपयोगी छल। वस्तुतः प्राचीन कालमे पलभाक निर्धारण अक्षांशक निर्धारण छल।
मेष संक्रान्ति दिन मध्याह्न कालमे 12 अंगुलक ऊर्ध्वाधर शंकुक छाया जतेक अंगुल आ प्रत्यंगुल होइत छल ओ ओहि क्षेत्रक पलभा कहबैत छल। ई एकटा स्थिरांक थीक जे पृथ्वीक ओहि निश्चित भू-भागक लेल सभखन निश्चित रहैत अछि।
मिथिलाक लेल 6 अंगुल पलभा स्थिरांक अछि, जकर आधार पर मिथिलामे सभटा गणना भेल अछि। प्रतिदिन राशिक भोगकाल, संगहिँ ओकर उदय आ अस्तक समय निर्धारणमे पलभाक उपयोग सभसँ सरल अछि जकरा सामान्यो व्यक्ति बूझि सकैत छथि।
ज्योतिष शास्त्रमे लंकाकें विषुववृत्त पर अवस्थित मानल गेल अछि, माने ओ शून्य डिग्री अक्षांश पर अवस्थित अछि। ओहि ठाम सभ राशिक उदयमानक संग मिथिलाक पारम्परिक राश्युदयमान एतए देखल जा सकैत अछि-
एक पल 24 सेकेंडक होइत अछि।
एही मिथिलोदय मानक उल्लेख डाक सेहो अपन वचनमे केने छथि। डाकक ई वचन श्रुति पर्मपारसँ नहिं अपितु म.म. पशुपति (14म शतीक अंत)क लिखल व्यवहाररत्नावली नामक ग्रन्थमे लिखित परम्परासँ उपलब्ध अछि।
मीन मेष तिन दण्डा दीस ता उपर दिअ पल अठतीस।
वृष कुम्भ चउदण्डा मान पला एगारह भुगुतिअ मान।।
मकर मिथुन पल तीनि गूनु कर्कट तैतालीस धनु।
सिंहे वृश्चिके साञँतालीस तुल सह कन्या पल अठतीस।
आठ लग्न मिथुना सँओ गनिअ।
पाँच दण्ड तुल पात करिअ।।
वस्तुतः डाकक एहि वचनमे ओएह गणना अछि जे संस्कृतमे एहि प्रकारें मिथिलाक परम्परामे कहल गेल अछि-
अष्टेन्दुपक्षाः शशिबाणपक्षाः गुणाभ्ररामा गुणवेदरामाः।
शैलाब्धिरामा वसुरामरामा क्रमोत्क्रमान्मेषतुलादिमानम्।।
एकर अर्थ देखी-
अष्टेन्दुपक्षा- आठ, इन्दु आ पक्ष माने 8, 1 आ 2- अंकस्य वामा गतिः एहि नियमक अनुसार भेल- 218 पल।
शशिबाणपक्षाः- चन्द्रमा, बाण आ पक्ष माने- 1, 5 आ 2, उपर्युक्त रीतिएँ भेल 251 पल।
गुणाभ्ररामा- गुण, आकाश, आ राम माने- 3, 0 आ 3, उपर्युक्त रीतिए भेल- 303 पल।
गुणवेदरामा- गुण, वेद आ राम माने 3, 4 आ 3, उपर्युक्त रीतिएँ भेल- 343 पल।
शैलाब्धिरामा- पर्वत, समुद्र आ राम माने 7, 4 आ 3, उपर्युक्त रीतिएँ भेल- 347 पल।
वसुरामरामा- वसु, राम आ राम माने 8, 3 आ 3, उपर्युक्त रीतिएँ भेल- 338 पल।
यैह क्रम आ उत्क्रमसँ मेषादि आ तुलादिक मान होइत अछि।
एहि प्रकारें देखैत छी जे डाक सेहो मिथिलाक पलभाक अनुरूप स्थानीय राशिक उदयमान देने छथि आ यैह मिथिलाक अपन स्थानीय उदयमान थीक। एहि प्रकारें मिथिलामे सभटा गणना 6 आंगुर पलभा पर भेल अछि।
एहि 6 अंगुल पलभाक अर्थ भेल tangent (26.56505°)=0.5 (6/12) माने 26 डिग्री 39 मिनट 32 सेकेंड अक्षांश पर छह आंगुर पलभा हेतैक। हमरालोकनि जनैत छी जे सीतामढी क्षेत्रक अक्षांश 26.5952° Nअछि मुदा वर्तमान जनकपुरक अक्षांश 26.7271° N अछि। एतेक अंतर गणनाक दृष्टिसँ कम ने होइत अछि।
तें ई कहल जा सकैत अछि जे मिथिला नगरी सीतामढीक क्षेत्र छल आ ओही स्थानक आधार पर मिथिलाक पलभा 6 आंगुर निर्धारित भेल जे सम्पूर्ण मिथिलाक लेल एकटा मानक मानल गेल। एही मानक स्थिरांकक प्रयोग ज्योतिष गणनाक लेल हिमालयसँ गंगाकात धरि आ गण्डक सँ महानन्दा धरि कएल गेल।


text:
तीन साल बढ़ल नौकरी, आब 65 मे करताह रिटायर
पटना। पटना उच्च न्यायालय राज्य क विश्वविद्यालय क शिक्षक कए दीपावली आ छठ स पहिने एकटा पैघ सनेस द देलक अछि। शिक्षक आब 62 मे नहि बल्कि 65 वर्ष क आयु मे रिटायर हेताह। बढ़ल आयु सीमा क लाभ हुनका सेहो भेटत जे 30 दिसम्बर, 2008 या ओकर बाद सेवानिवृत्त भ चुकल छथि।
न्यायाधीश मृदुला मिश्र क एकलपीठ प्रो जगदीश शर्मा आ अन्य शिक्षक क एहि मामला मे दायर याचिका पर सुनवाई करैत इ फैसला सुनेलथि । कईटा विश्वविद्यालय क शिक्षक सेवानिवृत्ति क बैस बढ़ेबाक मांग केने छलाह। शिक्षक क दिस स कहल गेल जे विश्वविद्यालय अनुदान आयोग 31 दिसम्बर कए सिफारिश केने छल जे शिक्षक क उम्र सीमा बढ़ाउल जाए, मुदा राज्य सरकार नहि मानि रहल अछि। जखन कि यूजीसी क सिफारिश पर शिक्षक क रिटायरमेंट उम्र सीमा पटना विश्वविद्यालय क अधिनियम, 1976 क संशोधन क बाद धारा 64 क तहत बढ़ाउल जा सकैत अछि। सरकार क तर्क इ छल जे यूजीसी केवल केन्द्रीय विश्वविद्यालय क शिक्षक क लेल 62 स बढ़ाकए 65 क सेवानिवृत्ति क अनुशंसा केने छल। याचिकाकर्ता तर्क छल जे केन्द्रीय मानव संसाधन विकास विभाग सेहो 23 मार्च, 2007 कए शिक्षक क उम्र सीमा 62 स बढ़ाकए 65 करबा लेल कहने छल, मुदा राज्य सरकार मानबा लेल तैयार नहि अछि। एहि पर अदालत आवेदक कए जायज मांग कए कानून सम्मत मानैत इ फैसला सुना देलक।


text:
मुकुन्द मयंक बर्ष 2012 या 2013 छल हेते, लहरियासराय (दरभंगा) स्थिति एकटा कोनो निजी विद्यालय पर मैथिली काव्य गोष्टि आयोजित...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
अनुजा चौहान
अनुजा चौहान (जन्म १९७०; मेरठ, उत्तर प्रदेश) लेखिका आ उपन्यासकार छी आ विज्ञापन लिखऽ मे हिनका ख्याती प्राप्त अछि।[१][२]सन् १९९३ मे हिनका द्वारा दुनियाक चारिम सभसँ पैग विज्ञापन प्रसारक कम्पनी जेडब्ल्युटीमे प्रवेश केनए छल, जतय ओ एहि वर्ष राजनिमा दऽ देनए छल । पेप्सी, कोका कोला कऽ लेल ‘ये दिल माङ्गे मोर’, ‘मेरा नम्बर कब आएगा’, ‘नथिङ्ग अफिसियल एबाउट इट’, 'ओए बब्ली', माउन्टेन ड्यू कऽ लेल ‘डर के आगे जीत है’, कुरकुरे कऽ लेल ‘टेढ़ा है पर मेरा है’ जका शानदार आदर्श वाक्यसभ हिनके द्वारा देल गेल छल । अनुजा चौहान द्वारा 'द जोया फ्याक्टर[३] आ 'ब्याटल फर बिटोरा' जका उत्कृष्ट विक्री वितरण भेल किताबसभ सेहो लेखन केनए अछि ।[४]
जिवनी[सम्पादन करी]
अनुजा चौहान मिरान्डा हाउस, दिल्ली विश्वविद्यालय सँ अर्थशास्त्रमे स्नातक उतिर्ण केनए अछि। ओकर बाद ओ आरएमआईटी विश्वविद्यालय सँ मास मिडिया सेहो केनए अछि।[१] मेरठमे जन्मल आ बढ़ल अनुजाक वाल्यकाल कऽ अधिकांश समय उत्तर भारतक विभिन्न आधुनिकता सँ सम्पन्न शहरसभमे व्यतित भेल छल।[१] हिनकर पैग बहीन नन्दिनी बाजपेई सेहो एक भारतीय लेखिका छी।[५] हिनकर पिता भारतीय सेनामे कार्यरत छल। चारि बहीनसभमे सभ सँ छोट अनुजाकें अपन तीन बच्चा अछि- नीहारिका मार्गेट्र, नयनतारा वायलेट आ दैविक जन।[६]
करियर[सम्पादन करी]
अनुजा रचनात्मक क्षेत्रमे काज करै लेल चाहैत छल, एहि कारण अर्थशास्त्रक बाद ओ मास मिडियाक अध्ययन केनए छल। सन १९९३ मे हिनका दुनियाक चारिम सभ सँ पैग विज्ञापन प्रसारक कम्पनी जेडब्ल्युटी काम देनए छल। अनुजा भारतीय बाजारक लेल बहुत रास विज्ञापन तैआर केनए अछि । पेप्सी कोला इन्डिया कऽ लेल ‘ये दिल माङ्गे मोर’, ‘मेरा नम्बर कब आएगा’, ‘नथिङ् अफिसियल एबाउट इट’, माउन्टेन डयू कऽ लेल ‘डर के आगे जीत है’, कुरकुरे कऽ लेल ‘टेढ़ा है पर मेरा है’ आदि आदर्श वाक्य[१][७]
सन २००३ मे ३३ वर्षक उमरमे ओ सभ सँ कम उमरमे एकटा विज्ञापन प्रसारक कम्पनीकें उपाध्यक्ष आ कार्यकारी निर्देशक बनल छल। मुदा अनुजा अभिव्यक्तिकें पूर्ण स्वतन्त्रता चाहैत छल । सन २००६ मे ओ एक उपन्यास पर काज शुरू केलक, जकर नाम ओ ‘जोया फ्याक्टर’ राखलक। हार्पर कलिन्सद्वारा प्रकाशित ई किताबकें बाजारमे खूब चर्चा आ सराहना प्राप्त भेल छल। सन् २००८ आ सन् २००९ मे हिनकाद्वारा लिखल गेल पुस्तकक लेल पुरस्कार प्राप्त भेल छल। शाहरुख खानक रेड चिलिज इन्टरटेनमेन्ट हिनकाद्वारा लिखल किताबक अधिकार खरिद केनए छल। अनुजा सन् २०१० मे विज्ञापन करियर छोड़ि लेखनमे अधिक व्यस्त भऽ गेल । हुनकर दोसर किताब ‘ब्याटल फर बिटोरा’ सेहो बहुतेक चर्चित रहल।[८][९]
सन्दर्भ सामग्रीसभ[सम्पादन करी]
- ↑ १.० १.१ १.२ १.३ Fire works Archived 21 July 2011 at the Wayback Machine.[[]] Woman, India Today, March 2010.
- ↑ "Politics of Passion", Indian Express, अक्टूबर १२, २०१०, अन्तिम पहुँच १८ दिसम्बर २०१०।
- ↑ "इंडिया टुडे Woman Summit & Awards 2009", इंडिया टुडे, मार्च ६, २००९।
- ↑ "Booking A Story: Bollywood is now dipping into desi bestsellers for inspiration", Outlook, दिसम्बर २१, २००९।
- ↑ Venkatraman, Janane (८ जुलाई २०१३), "Band, Bajaa, Books?", Indian Express।
- ↑ "'Failure helps you keep your feet on the ground'", रीडिफ.कॉम, अन्तिम पहुँच २०१३-०८-१२।
- ↑ Anuja Chauhan Creativerankings.
- ↑ "Anuja Chauhan puts in papers at JWT", Economic Times, Aug २०१०।
- ↑ "Maiden Over", Indian Express, जुलाई ५, २००८।


text: दरभंगा। दरभंगाक ग्रीन कए कए बिसरि सकैत अछि। लस्सीक इ नाम केवल दरभंगा गेला पर बुझी सकैत छी। तहिना देश दुनिया मे मोबाइल पर पीजा आ बर्गर भेट रहल अछि, मुदा दरभंगा मे एकटा कॉल पर चाह अहांक ठोर कए धीपा सकैत अछि। सेहो टहलबा लेल टावर गेल रही या कोनो दुकान मे शापिंग करि रहल रही, चाह क तलब होइत देरी मोबाइल पर एकटा कॉल आ उमेश तुलस्यान क चाह अहांक ठोर लग पहुंच जाएत। पिछला चारि साल स उमेश घुमि-घुमिकए चाह दैत रहल अछि, मुदा इ किछु दुकानदार लेल छल। संचार क्रांति उमेश क व्यवसाय कए एकटा नव रंग द देलक अछि। उमेश आब ककरो चाहक मांग पूरा करबा लेल तैयार अछि। मोबाइल दरअसल ओकर व्यवसायी कए मोबाइल बना देलक अछि, ओकरा लेल ककरो चाह पहुंचायब बेसी सुलभ करि देलक अछि। गला मे लटकल मोबाइल घडी-घडी बजैत रहैत अछि। उमेश कहैत अछि जे मोबाइल पर कॉल हेबाक दू मिनट क अंदर फोनकर्ता क ठोर चाह स धीप जाइत अछि। मूल रूप स बेगूसराय निवासी उमेश अपना आप मे आब अलग तरहक सुविधा देनिहार भ चुकल अछि। उमेश क कहब अछि जे ओ अपन दायरा जल्द बढाउत आ शहरक दोसर कोन तक सेहो चाह पहुंचेबाक काज करत ओना एखन फोन पर प्रतिदिन तीन सौ स बेसी कप चाहक डिमांड भ रहल अछि। कहू आइडिया नीक छै ने।


text:
सरकार 80 लाख गरीब कए दैत कम दाम पर अनाज
पटना। राजग-दू सरकार अपन एकटा आओर पैघ वादा कए पूरा करि लेलक अछि। सरकार 80 लाख गरीब कए अपन खाता स कम कीमत पर अनाज मुहैया करेबाक योजना मंजूर करि देलक अछि। राज्य मंत्रिपरिषद क बैठक मे मुख्यमंत्री खाद्य सुरक्षा योजना कए मंजूरी द देल गेल। एकर तहत प्रति परिवार 15 किलो चाउर आ दस किलो गेहूं क आपूर्ति कम दाम पर कैल जाएत। गरीब क संख्या कए लकए राज्य आओर केन्द्र सरकार क बीच मतभेद अछि। भारत सरकार 65 लाख परिवार कए गरीबी रेखा क नीचा मानैत अछि आ ओकरा कम दाम पर अनाज दैत अछि, जखन कि राज्य सरकारक अनुसार करीब 1 करोड़ 45 लाख परिवार गरीबी रेखा क नीचा अछि। अंततः मुख्यमंत्री खाद्य सुरक्षा योजना क तहत गरीबी रेखा क नीचा बचल 80 लाख परिवार कए अपन खर्चे पर राज्य सरकार कम दम पर अनाज मुहैया करेबाक निर्णय लेलक अछि। सरकार अपन संसाधन स अनाज क खरीद करत। एहि योजना स करीब 1.45 करोड़ परिवार कए खाद्य सुरक्षा योजना स कवर करि लेल जाएत।


text:
सर्वाधिक साक्षरता वृद्धि वाला प्रांत बनल बिहार, आठ कए भेटत ट्राफी
पटना। महिला साक्षरता दर आ आम साक्षरता दर मे बिहार एक दशक मे देश भरि मे सर्वाधिक वृद्धि दर्ज कए रिकार्ड बना लेलक अछि। अंतरराष्ट्रीय साक्षरता दिवस क मौके पर आठ सितंबर कए दिल्ली मे आयोजित समारोह मे प्रदेश कए ट्राफी आ प्रमाणपत्र प्रदान कैल जाएत। मानव संसाधन विकास विभाग क प्रधान सचिव अंजनी कुमार सिंह इ पुरस्कार प्राप्त करताह। एहि संबंध सिंह कहला जे पहिल बेर भारत सरकार प्रदेश क साक्षरता मे उपलब्धि कए मानलक अछि। राष्ट्रीय साक्षरता मिशन प्राधिकरण रजिस्ट्रार जनरल आ जनगणना आयुक्त द्वारा कैल गेल सर्वे क आधार पर प्रदेश क चयन कैल गेल अछि। प्राधिकरण क संयुक्त सचिव आ महानिदेशक जगमोहन सिंह राजू क पत्र क हवाला दैत ओ कहला जे 2011 क जनगणना क मुताबिक बिहार मे महिला साक्षरता मे 20.21 आ आम साक्षरता दर मे 16.82 प्रतिशत बढ़ोतरी दर्ज कैल गेल अछि। एकर अलावा वर्ष 2001-11 क दौरान देश भरि मे महिला आ पुरुष साक्षरता दर मे अंतर कए कम करबा मे सेहो बिहार उल्लेखनीय उपलब्धि हासिल केल अछि।


text:
लोकतंत्र मे नेता नहि जनताक परीक्षा होइत अछि
आशीष झा
बिहार मे विधानसभाक लेल भेल उपचुनाव एक बेर फेर साबित केलक जे लोकतंत्र मे नेता स महत्वपूर्ण जनता होइत अछि। चुनाव परिणामक कई गोटे समीक्षा केलथि अछि। अधिकतर समीक्षक एकरा नीतीश कुमारक हारि कहलथि, किछु एकरा नीतीश लेल खतराक घंटी कहलथि। राजद आ लोजपा अपन पुनर्जन्म कहलक, त भाजपा मे नीतीश सरकार कए बाहर स समर्थन देबाक मांग हूए लागल। लागल जे लोकसभा चुनाव मे राजग क जे जलवा छल से खत्म भ गेल। लालूक प्रति तामस खत्म भ गेल। लालूक लौटबाक रास्ता साफ भ गेल। नीतीशक विदाई निश्चत भ गेल। कुल मिला कए सब कए लागल जे तीन महीना मे सब किछु बदलि गेल। मुदा जे नहि बदलल तकरा पर कोनो चर्चा नहि भेल। बिहारक जनता एक बेर फेर जीत गेल। ओ नहि हारल छल, नहि हारत। ओकर जीत अटल अछि।
समीक्षक बिहारक चुनाव परिणाम नेताक आधार पर देखैत रहला अछि। ओ मानैत रहला अछि जे नीतीश बिहार कए बदलि रहल छथि। मुदा ओ एहि गप पर ध्यान नहि देला जे इ सबहक पाछु मे जनता अछि। बिहार बदलल तखने नीतीश कए सत्ता भेटल। जनता नीतीश कए बिहार बदलबा लेल सत्ता तक पहुंचेलक। बिहारक लोक जनैत अछि जे नीतीश पारसमणि नहि छथि। ओ राजद आ अन्य विकास विरोधी छविक नेता कए अपन दल मे शामिल करि कए ओकरा विकास दूत नहि बना सकैत छथि। चुनाव परिणाम कहैत अछि जे जनता नीतीशक एहि प्रयास कए स्वीकार नहि केलक।
जनता मानैत अछि जे नीतीश कए पार्टी मे गेला स कोनो नेता अपन 15 वर्षक कलंक नहि धो सकैत अछि। जनता विकासक चोला धारण करि जदयू आ कांग्रेसक टिकट पर चुनाव मैदान मे कूदल ओ सब नेता कए हरा देलक, जे पिछला लगभग दू दशक स बिहार कए गर्त मे पहुंचा देबाक काज केलक। जनताक साफ संकेत अछि जे एहन नेता अगर जदयूक टिकट पर लड़त, त लालू आ पासवान मे कोन खराबी।
नीतीश स गलती बस एतबा भेल जे ओ दू टा भ्रम कए दूर नहि कए सकला। पहिल इ जे ओ इ मानि लेलथि जे हुनकर कारण बिहार बदलल, जखन कि बिहार बदलल,तखने ओ एलथि। दोसर जे ओ इ मानि लेने छलाह जे जनताक याददाश्त बहुत मंद अछि। बिहारक जनता क याददाश्त कए मंद बुझबाक गलती विश्लेषक सेहो केलाह अछि। हम एकरा बिहारक जनताक अपमान मानैत छी।
दरअसल, बिहारक राजनीति एकटा नव बाट पर चलि निकलल अछि। एकरा बुझबा लेल लोकतंत्र आ इतिहासक नव ढंग स विश्लेषण जरूरी अछि। बिहार मे सत्ताक स्तर पर बदलाव क इ परंपरा काफी पुरान अछि। ईसा स 326 साल पहिने सिकंदर जखन आक्रमण केलक त जनता मे तत्कालीन नंद वंशक प्रति घोर असंतोष ओकर जीत मे अदृश्य रूप मे सहायक बनल। आइ धरि इ प्रमाण नहि भेटल जे एकटा सुगठित साम्राज्य महज तीन साल मे कोना नष्टï भ गेल। कोनो खून-खराबा नहि भेल। कोना भेल एहन सत्ता परिवर्तन, के केलक एहन खामोश क्रांति जेकर गंूज ककरो सुनाई नहि देलक। पाटलिपुत्र स कोसो दूर अध्यापनक काज मे लागल विष्णुगुप्त या फेर हुनकर शिष्य चंद्रगुप्त अवश्य एहि लेल अमर भ गेलाह, मुदा एकर असली नायक त मगधक लोक छल जे सिकंदरक आक्रमण कए अपन स्वाभिमान स जोडि़ लेलक। आइ लालू आ पासवान क जीत ओहने अदृश्य सहायताक रूप मे देखल जा रहल अछि। सिकंदर क जीत ओकर जीत नहि छल। सिकंदरक राज बेसी दिन नहि रहल, किएक त ओ जनताक विश्वास नहि जीतलक, मगध जीतब आ मगधक लोक कए जीतब हरदम दू टा वस्तु रहल अछि। हम मध्ययुग कए पाछु छोडि़ आयल छी। एखन लोकतंत्र अछि। मुदा जनताक व्यवहार मे कोनो अंतर नहि आयल अछि। जनता एखनो अपना कए पारसमणि बुझबाक गलती केनिहार नेता कए हरेबा लेल अपन धुर विरोधी कए जीतक तमगा थमेबा स नहि चुकैत अछि।


text:
लक्ष्मीप्रसाद देवकोटा
लक्ष्मीप्रसाद देवकोटा जन्म वि. सं. १९६६, तदनुसार १२ नोभेम्बर सन् १९०९ - मृत्यु वि. सं. २०१६ भाद्र २९, तदनुसार १४ सेप्टेम्बर सन् १९५९) नेपाली साहित्यक महाकवि अछि। देवकोटा नेपाली साहित्यक विभिन्न विधामे कलम चलबईक बहुमुखी प्रतिभाक धनी अछि । हिन्कर द्वारा कविता आर निबन्ध विधामे करल योगदानसभ उच्च कोटिक मानल जाएत अहि । मुनामदन, सुलोचना, शाकुन्तल जेहन अमर कृतिसभ लिखन् अछि। विशेष कैरक मुनामदन कृतिक लेल सब्सबेसी प्रख्यात अछि ।
नेपाली कविता सङ्ग्रहसभ[सम्पादन करी]
तस्बिरसभ[सम्पादन करी]


text:
पटना। रेडीमेड वस्त्र क उत्पादन मे आब बिहार क सेहो खासा योगदान भ रहल अछि। बदलैत बिहार क संग इ उद्योग एहि ठाम नव रूप मे ठार भ रहल अछि। मुदा एहि नव उद्योग कए ठार हेबा स पहिने केन्द्र सरकार एहि पर अपन नजरि गडा देलक अछि। एहि साल क केन्द्रीय बजट मे रेडीमेड गार्मेट उद्योग पर दस फीसदी उत्पाद शुल्क लगेबाक प्रस्ताव बिहार मे एहि उद्योग कए जनमला क संगहि मारबाक प्रयास जेकां अछि।
बिहार मे रेडीमेड वस्त्र क उत्पादन बढ़बाक संगहि एकर बाजार सेहो तेजी स बढ़ि रहल अछि। राज्य मे कार्यरत 100टा स बेसी छोट-पैघ इकाइ क सालाना कारोबार करीब 100 करोड़ स बेसी पहुंच चुकल अछि। बिहारी रेडीमेड वस्त्र झारखंड, उत्तर प्रदेश, बंगाल, ओडिशा, मध्य प्रदेश आदि राज्य मे सेहो जा रहल अछि। पैंट-शर्ट, जीन्स, कुर्ते-पायजामा, शेरवानी आ खादी वस्त्र एहि ठाम मुख्य रूप स तैयार भ रहल अछि। किछु बिहारी ब्रांड अपन खास पहचान बना रहल अछि। बिहार गारमेन्ट्स मैन्युफैक्चरिंग एंड डीलर्स एसोसिएशन क अनुसार साल भरि मे केवल यार्न क दाम बढ़ला स सूती कपड़ा क दाम पहिने स 130 फीसदी तक बढ़ि चुकल अछि। एहन मे बजट उत्पाद शुल्क लगेबा स रेडीमेड कपड़ा क दाम आओर बढ़त। एहि स बिहार कए सबस पैघ घाटा होएत किया जे बिहार मे रेडीमेड उद्योग एखन पनपब शुरू भेल अछि, उत्पाद शुल्क लगबा स इ चौपट भ जाएत। एसोसिएशन क कहब अछि जे एक दिस राज्य या केंद्र सरकार एहि लेल प्रोत्साहन नहि द रहल अछि दोसर दिस उत्पाद शुल्क लग कए बिहार मे एहि उद्योग कए जनमबा स रोकि रहल अछि।


text:
“2009-10 क अवधि मे दिल्ली आ चंडीगढ़ कए 32,400 करोड़ टका क कृषि ऋण देल गेल, जखकि एहि अवधि मे बिहार, उत्तर प्रदेश, पश्चिम बंगाल आ झारखंड कए मिला कए 31 हजार करोड़ क ऋण देल गेल।”
पटना। उपमुख्यमंत्री सुशील कुमार मोदी एक बेर फेर केंद्र पर निशाना साधलथि अछि। ओ आरोप लगेलाह अछि जे कृषि ऋण देबा मे बिहार सन कृषि प्रधान राज्य संग केंद्र द्वारा भेदभाव क रहल अछि। उपमुख्यमंत्री कहला अछि जे दिल्ली आ चंडीगढ़ सन क्षेत्र मे किसान क आबादी बहुत कम अछि आ कृषि उत्पादन मे योगदान नगण्य अछि मुदा हुनका कृषि ऋण बिहार क किसान स बेसी भेट रहल अछि, जखनकि बिहार क घोर उपेक्षा कैल जा रहल अछि। भारत सरकार कए दोषी बैंक सब पर कार्रवाई करबाक चाही, किया त कृषि ऋण क दोसर मद मे उपयोग भ रहल अछि।
मोदी कहला जे राष्ट्रीय कृषि आ ग्रामीण विकास बैंक (नाबार्ड) क आंकडा क अनुसार 2009-10 क अवधि मे दिल्ली आ चंडीगढ़ कए 32,400 करोड़ टका क कृषि ऋण देल गेल, जखकि एहि अवधि मे बिहार, उत्तर प्रदेश, पश्चिम बंगाल आ झारखंड कए मिला कए 31 हजार करोड़ क ऋण देल गेल। इ कृषि प्रधान राज्य संग घोर मजाक अछि।
उपमुख्यमंत्री आरोप लगेलाह जे बिहार मे कृषि ऋण कए चुकेबाक दर सेहो अन्य राज्य स बेसी अछि,मुदा बैंक द्वारा तरजीह नहि देल जा रहल अछि आ लगातार पक्षपात कैल जा रहल अछि। दिल्ली मे ग्रामीण आ कृषि प्रधान आबादी 4.19 लाख आ चंडीगढ़ मे 29 हजार अछि, जखनकि बिहार मे नौ करोड़ स बेसी लोक ग्रामीण क्षेत्र मे रहैत छथि।
ओ कहला जे दिल्ली आ चंडीगढ मे सस्ता ब्याज दर पर कृषि ऋण प्राप्त क लोक ओकरा बैंक मे जमा क द रहल छथि। इ सस्ता कृषि ऋण क दुरुपयोग अछि। मोदी आरोप लगेलाह जे सार्वजनिक वितरण प्रणाली क तहत बिहार क बीपीएल परिवार कए केरोसिन तेल आवंटन मे सहो केंद्र भेदभाव क रहल अछि।
दिल्ली मे बिजली क आपूर्ति काफी अछि जखन कि बिहार मे कम, तखनो राज्य क बीपीएल परिवार कए केरोसिन तेल क आवंटन दिल्ली स कम भ रहल अछि। ओ कहला जे प्रति बीपीएल परिवार दिल्ली मे 12.5 लीटर केरोसिन तेल एक मास मे देल जा रहल अछि जखनकि बिहार मे इ मात्र तीन लीटर प्रति मास स कम देल जा रहल अछि।
दिल्ली मे 3.56 लाख बीपीएल परिवार अछि जखनकि बिहार मे एक करोड़ स बेसी एहन परिवार रहैत अछि। उपमुख्यमंत्री कहला जे एहि सबटा मसला कए उचित मंच पर उठाउल जाएत। सांसद सब स सेहो एहि मसला पर विचार विमर्श होएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
छपरा, मिथिला मिरर: छापरा के मध्याह्न भोजन मामला मे न्यायालय स्कूल के प्रिंसिपल के दस सालक सजा सुनेलक अछि। जाहि के बाद न्यायालय मे उपस्थित प्रिंसिपल मीना देवी कानय लगली।
ज्ञात हो कि 16 जुलाई 2013 क सारण जिला के मशरक प्रखंड के गंडामन धर्मासती गाम मे जहरीला मध्याह्न भोजन खेबाक कारने 23 टा बच्चाक मौत भय गेल छल। रसोइया तथा 24 टा बच्चा के छपरा आ पटना मे बहुत दिन धरि इलाज चलल छल। ओहि समय मे मीनाा देवी स्कूलक प्रिंसिपल छली।
उक्त मामला मे 24 अगस्त क छपरा न्यायालय के एडीजे 2 विजय आनंद के न्यायालय मे आरोपी मीना देवी के धारा 304 आ 308 के तहत दोषी करार देल गेल। हालाँकि मीना देवी के पति आ अप्राथमिकी अभियुक्त अर्जुन राय’क रिहाई भय चुकल अछि। मीना देवी 3 साल स छपरा जेल मे बंद छथि।


text:
कोना बिसरब 9 नवंबर क तारीख। ओना त 14 जनवरी कए इ अखबार नेट पर आयल अछि, मुदा मुदा 9 नवंबर एहि अखबार लेल एकटा खास दिन अछि। 9 नवंबर कए एकर स्वरूप मे बदलाव आयल आ इ एकटा ब्लाग स स्वतंत्र साइट अर्थात डॉट कॉम बनि अहांक सामने अछि। दिल्ली क प्रेस क्लब में भागलपुर क सासंद शाहनवाज हुसैन मैथिली क पहिल इपेपर कए लोकार्पित केलथि। वरिष्ठ पत्रकार शिवनाथ झा आ अमिताभ अग्निहोत्री क आशिर्वाद हमरा सब कए आगू बढबा मे सहायक भेल। ब्लाग स साइट मे बदलाव तकनीक रूप स जरूरी छल। ओना इसमाद क लक्ष्य मे कोनो बदलाव नहि आयल अछि आ इ एखनो बिहारक विकास लेल जमात तैयार करबाक अपन काज जारी राखने अछि। इसमाद पिछला चारि साल मे बिहारक विकास स जुडल कईटा समाद आन गोटे स पहिने अहां तक पहुंचेलक। जे समाचार कए अखबार क पन्ना मे जगह नहि भेटैत छल आ जेकरा लेल समाचार चैनल लग समय नहि छल, ओहन समाद कए हम प्रमुखता स अहां सबहक समझ रखलहुं। एक दिस जतए पैघ-पैघ औद्योगिक घराना सब मीडिया मे कूदल अछि आ सौ स हजार करोड तक क निवेश स मीडिया ब्रांड ढार भ रहल अछि, ओहि ठाम हमर सामर्थक चर्च करब व्यर्थ अछि। अल्प संसाधन आ पैघ लक्ष्य ल जखन इ शुरू केने रही त एकटा सपना देखने रही आ लोक कए सेहो सपना देखेबाक कोशिश केने रही।
बिहार मे समाचारक नाम पर केवल घोटाला, अपराध आ राजनीतिक आरोप-प्रत्यारोप छपैत छल। अखबार एकटा धंधा बहुत पहिने बनि गेल अछि एहन मे बिहारक किछु पत्रकार क इ दावा जे बिहार मे खून बिकाइत अछि आ अखबारक प्रसार बढेबा लेल अपराध कए प्रमुखता देब मजबूरी अछि, हमरा सब कए स्वीकार नहि छल। टूटल सडक, अपराध आ असभ्य समाज बिहार क नाम पर दुनियाक सामने परोसल जा रहल छल। कोनो समाज मे नीक आ अधलाह दूनू क्रिया होइत अछि, मुदा बिहार एकटा पैघ समय एहन देखलक जाहि मे ओकर नीक काज दिस कियो देखबाक कोशिश नहि केलक। समाचाक अर्थ स देखल जाए त सामान्य भ चुकल घटना समाचार नहि मानल जाइत अछि। जेना कुत्ता आदमी कए कटलक समाचार नहि कहल जाइत अछि, मुदा आदमी कुत्ता कए कटलक इ समाचार कहल जा सकैत अछि। बिहार मे अपराध, घोटाला आ रंगदारी सामान्य घटना भ गेल छल। एहन मे अगर कतहु एहि स विपरित काज भ रहल छल त ओ हमरा सब लेल समाचार भ गेल छल।
बदलाव क आहट सब सुनि रहल छलथि, मुदा विश्वासक कमी सबहक कलम रोकि दैत छल। इ एकटा जुआ जेकां छल। एक टा सपना जेकां छल। आखिर भविष्य की होएत ओकर प्रमाणिता त समय क संग भेट सकैत अछि आ कोनो काज या योजना एक दिन मे जमीन पर नहि आबि सकैत अछि। इसमाद परिवार इ सपना देखलक आ सपना पर विश्वास केलक जे बिहार मे बदलाव भ रहल अछि। जेना जेना घोषणा जमीन पर उगैत गेल, इसमाद क विश्वसनीयता बढैत गेल। आइ हम इ कहबा लेल तैयार छी जे हम सबटा गप भविष्य काल मे नहि वर्तमान काल मे सेहो क रहल छी। एकटा समय एहन जरूर छल जखन मे लिखबा लेल मजबूर छलहुं जे ”होएत”, मुदा आइ ओहि स स बहुत ”भ गेल” तक पहुंच चुकल अछि। ”होएत” स ”भ गेल” तक पहुंचबाक गति जरूर मध्यम रहल, मुदा ओ झूठ नहि छल। सबटा सपना सच नहि भेल मुदा सपना किछु एहनो रहल जे सच भ सामने अछि। आइ बिहार क अखबार मे योजना पहिल पन्ना पर जगह पाबि रहल अछि। अखबारक प्रसार बढि रहल अछि। निश्चित रूप स बिहार मे केवल खून नहि बिकाइत अछि।
अपराध आ राजनीति कोनो समाजक एकटा अभिन्न अंग अछि। ओकर बिना कोनो समाजक कल्पना करब बेमानी अछि। बिहार मे सेहो अपराध आ राजनीति समाचारक महत्पूर्ण हिस्सा अछि। मुदा आजुक अखबार एकरा नजरअंदाज क रहल अछि। सरकारक पैघ स पैघ गलती बिहारक अखबार स ओहिना गायब अछि जेना पहिने सरकारक पैघ स पैघ उपलब्धि गायब छल। इसमाद समय समय पर सरकार क नीति क आलोचना करैत रहल अछि, जे आगू सेहो जारी रहत। मुदा सरकारक आलोचना क बीच ओ उपलब्धि कए नजर अंदाज नहि कैल जा सकैत अछि जे बिहारक समाज अर्जित क रहल अछि। औद्योगिकीकरण क मोर्चा पर छोट सन मुदा दूरगामी सफलता बिहार कए एहि साल भेट रहल अछि। इ एकटा एहन क्षेत्र अछि जाहि मे एखनो एकर गति स बेसी एकर सक्रियता पर बहस हेबाक चाहि। जाहि ठाम उद्योग लागब एकटा सपना भ गेल छल ओतहि कईटा इकाइ उत्पाद शुरू करबाक तैयारी मे आबि चुकल अछि। एहन मे कहल जा सकैत अछि जे पिछला किछु साल मे हम बिहारक ओ भविष्य देखेबा मे बहुत हद तक सफल भेलहुं अछि जे वर्तमान मे अहां देख रहल छी। आइ हम फेर इ दावा करबा लेल तैयार छी जे हम नहि किछु नुकबैत छी आ नहि किछु बिसरैत छी, जे बिहार कहैत अछि हमरा, समदिया बनि अहां तक पहुंचबैत छी। आशा नहि बल्कि विश्वास अछि जे हमरा सब कए जेना अहांक स्नेह भेटल ओ आगां सेहो जारी रहत। बढैत रहूं आंगा, पढैत रहू इ’समाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
कथा ::
अब्दुल तांगा वाला : उषाकिरण खान
‘‘बाउ हौ?’’ - कहलकै तेतर
‘‘की कहै छें, कह ने, तखनी सॅं बपहारि कथी काटै छैं?’’ - बाप पुनहद बला बजलै। पुनहद बला गामक जमाय छलै। तेतरा के बाप। तीन टा बेटी के पीठ पर जनमल रहै। जनमलै तँ गाम मे बड़ जोर बाढ़ि आएल छलै। जमीन सब डूबि गेलै। बहुत दिन तक पानि थमकल रहलै से खेत नै उखड़लै कोनो तीमन तरकारी नै लगा सकलै। एम्हर कोसिकन्हा मे पानि जहिना एलै तहिना पड़ा गेलै। पुनहद बला सरबेटा के सुन्नत मे आएल रहै तँ अग्गह बिग्ग्ह बालु आ पांकक धरती देखि लोभा गेलै।
‘‘एह अइ जमीन मे फुइट बतिया, तरबुज्जा खरबुज्जा जॅं रोपल जाइ तॅं ओलड़ि कै फरतै।’’ - विचारलक। ओकर मोन लुसफुस करै लागलै। ओ मोनक बात अपना सार छेदू कुजरा के कहलकै।
‘‘हौ मेहमान, हम सब तँ पोदवीये लै कुजरा छी एकटा खीरा जे टाट पर उपजबै छी से हम नै तोहर सरहोजि। तोरा जौं ई जमीन ठीक लगै छह तँ उपजाबह।’’ - छेदुआ कहलकनि। गाम मे कोनो गप छपित तँ रहै नै छै। सब सुनलकै आ पुनहद बला मेहमान के स्वागत् मे तैयार भेलै। बड़की मलिकाइन सेहो सुनलखिन। ओ मेहमान के बजौलखिन। मेहमान एलाह अपना हरियरका चरखाना गमछी लै मलिकाइनक चरण पर राखि सलाम केलखिन।
‘‘मेहमान, हम अहाॅं के सलामी देबै चाहै छी। आहाॅं बड़ सेसर कुजड़ा छी से बूझल अछि। हमरा गामक जमीन सेहो पसिन्न पड़ि गेल अछि तँ हमर धारक कात बला जोतल एक बीघा जमीन पर आइये सॅं काज शुरू क' लिय। समय बीतल जाइ छै।’’ -ओ कहलखिन। पुनहद बला हाथ जोड़ि लेलकै। हुनकर सहायक पंचू जाए जमीन नापि देलकै। कहलकै -
‘‘मेहमान, अहाॅं अखियासि लियौ जे एतबे मे काज होयत कि नै? करबै तँ दू बीघा बारि देब।’’ पुनहद बला पहिला खेती एक बीघा के केलक। बीया एकरा रहै, खेत जोतल रहै। गाछ घरवाली डोमनी आ बेटी सब रोपै मे मदति केने रहै। कमैनी पटौनी सेहो सुभिस्ते सॅं भेलै। एक बेर गाम गेल छल अपना पितियौत भातिज सभ के खेती करै मे मदतिक वास्ते लाबय लै। मुदा ओ सब बंगाल चल गेल छलै। खेत पर मचान बान्हि लेलक पुनहद बला आ सारक घरक कोनटा पर कनी टा घर ठाढ़ कै लेलक। सीजन अबैत-अबैत खेत खल-खल हॅंसय लागलै। तरबुज्जा, खरबुज्जा, काॅंकड़ि-बतिया, खीरा आ फुटि सॅं खेत भरिया गेल छलै। फूंटि तँ फुटहा भै फरल छलैक। हाट चढ़ा बेचैत-बेचैत थाकि गेल छल पुनहद बला। फूटि तँ भरि खेत छहोछित्त भेल फाटि कै कतेको राही टूही के भूख मेटबै। एकटा मजगूत सीक पटइ पर लादि हटिया जाए। बेसी भ’ जाइ तखन बैलगाड़ी करै पड़ै। धीरे-धीरे पुनहद बला एक सॅं दू बीघा, दू सॅं तीन बीघा खेत मे तरकारी लगबय लागल। आब पुनहद बला आ डोमनी गिरिह बासी भै गेलै। जाहि तिलयुगा बान्ह पर गाम बसल छलै ताहि पर भाइ के बगल मे भराठ भरा दू टा घर आ फराक आॅंगन घेर लेलक। दू टा बेटी के बियाह रोसकत्ती (विदा) भै गेलै तेतरा आ छोटकी बेटी के गोलट फूलपान चढ़ल छलै। आब बिन जन-मजूर के हाट नै जाइ। तरबुज्जा-खरबुज्जा के मसीम मे बैलगाड़ी करय पड़ै। तेतराक बियाह रोसकती के बाद समधि विचार देलकनि जे अइ हाट सँ सेसर हाट आसापुरक छै। ओ थोक बाजार छै; माल उतारू दाम लिय’ आ घर धूरि जाउ। जमालपुर हाट मे तँ अपने बैसल माछी मारै छी। पुनहद बला के विचार पसिन्न पड़ि गेलै। समधी के संग कै ओ पइकार ठीक केलक। पहिल बेर तांगा पर छिट्टा पथिया, बक्कू बोरा मे लादि हाट गेल। ठीके बेसी सुमीता रहै। एक टा खेत मे छोटका कदीमा बेस फड़ल रहै। मुदा टमटम बला से लादै लै तइयारे नै भेलै।
‘‘हम कदीमा नै लादब।’’
‘‘से कियैक हौ भाइ। हम बक्कू मे बान्हि कै देबह हौ।’’ - पुनहद बला कहलकै।
‘‘तै सॅं की, हम खोम मानै छी। हमर घोड़ा बेराम पड़ि जाइए। नै लादब।’’ - ओ अड़ि गेलै।
‘‘घोड़ा की जानय गेलै हौ जे कदीमा छै की कुम्हड़?’’
‘‘हम जानै छियै ने?’’
‘‘बैलगाड़ी पर लादि केँ कैक बेर जमालपुर हटिया पर बेच क’ आएल छी। तोहूँ हद्दे करै छह।’’ -पुनहद बला कहलकै बैलगाड़ी पर लादि एक दिनुका काज दू दिन मे सम्पन्न केलक। मोन घोर भै गेल छलै। बरदक टान से रहै। हर जोतेतै कि कटही गाड़ी? तही अवसर पर तेतरा कहलकै, पुछलकै-
‘‘बाउ हौ-- ।’’
‘‘बाज ने की कहै छैं?’’
‘‘एक टा टमटम कसवा लै ने।’’- पुनहद बला ओकरा दिस भरि आॅंखि देखलकै। बेटा जुआन भेल जाइ छै। मोछक पम्ही करिया गेल छै। हरक लागन घै नेने छै। लत्ती-फत्ती रोपे मे मोन दै छै, आलू जाहि खेत मे ई रोपत, माटि चढ़ायत ओ बेसी फर धरै छै। एकरे कहला सॅं पपीता के खेती शुरूह केलक पुनहद बला; खूब आमदनी देलकै से बेटा कहइ छै।
‘‘बाउ रौ खाली टमटम कसबेने की हेतौ? घोड़ा सेहो राखय पड़तौ।’’
‘‘गाय, महीस, बकरी बरद पोसबे करै छी, घोड़ा नै पोसल हेतै?’’ - पुनहद बला अपने टमटम घोड़ा केँ इन्तजाम केलनि आ तेतरा तरकारी आसापुर मंडी चढ़ा अबै। ककरो खोसामद के कोन काज?
अइ गाम आ इलाका के कुजड़ा सब टा खेतिहर रहलै, भीत बनेनिहार रहलै। ने तीमन तरकारी के फसिल लगेलकै ने बेचलकै। पुनहद बला आबि कै सब टा कायदा बदलि देलकै। एकाध टा पासवान जरूर एकरे जकाॅं तरकारी के खेती केलक आ संगबे भै आसापुर जाय लागल। तेतरा घोड़ा के खूब सेवा करै। चमचम चमकै ओकर खाल आ रंग बिरंगक रूनकी झुनकी सॅं साजल रहै ओकर गरदनि ओकर ममियौत सब - ‘एक्काबला’ कहि हॅंसी करय लागलै कोनो दुख नै मानैत तेतरा हॅंसि कै आगू बढ़ि जाइक। टमटम केँ धी-बेटीक बिदाइ मे सेहो इस्तमाल होमय लागल रहै। जखन सवारी लादल जाइ तखन कटही गाड़ी जकाॅं ओहार लगा देल जाइ। सबटा नीक-नीक बात होइ। पुनहद बला गनि केँ पांच दिन बीमार पड़ला आ शान्त भै गेलाह। सासुरक कबुरगाह मे दफन भेलाह। भाइ-भतीजा सब आएल रहैन्ह। डोमनी आ तेतरा टा घर मे रहि गेलै। कनियाॅं केँ रोकसती भै गेल छलै मुदा ओ बेसी काल नैहरे मे रहै। आब से नै रहलै। तेतरा बाप मुइने वयस्क जकाॅं भै गेलै। डोमनी भरि दिन खेत मे रहै। तरकारी खेतक ओगरबाही से कठिन छलै। तै डोमनी खेत ओगरबे करैत रहै। तेतराबहु बड़ स्थिर आ बुधियारि रहै। घर-आॅंगन सम्हारि लेलकै। तैयार होइत-होइत कोसिका उत्फाल भै गेली। खेत पथार डुबि गेलै, कतय धान पान आ कतय तरकारी, बड़का-बड़का सेसर गिरहत बेलल्ला भै गेलै। तेतर के एहना समय मे टमटम के आस छलै। आब ओ हो बान्हक ओही पार टमटम राखै आ रोजी कमाइ। विपनल समय मे की कमाई। लोक मोरंग बंगाल सॅं लै पंजाब दिस रोजगार तकै लै चल गेलै। तेतर एक तँ असकरूआ दोसर घर मे वृद्धा माए, कनियाॅं आ बाल-बुतरू छलै। एक टा घोड़ा आ टमटम से छलै। माल-जाल मरि खपि गेल छलै। खेते ने तँ खेती के करत, बरद सॅं खुट्टा खाली छलै। बकरी-छकरी जरूरे छलै। साले-साल बाढ़ि लोक के तबाह कइये देने रहै मुदा जीवन व्यापार चलि रहल छलै। तेतरा के एक टा बेटा आ दू टा बेटी भेल रहै बान्हक ओइ पार ब्लाॅक आॅफिस लग साल मे एक बेर दू तरहक कैम्प लागैत रहै। एक टा मोतियाबिन्द केँ, आॅंखि के आॅपरेशन केँ आ दोसर नसबंदी केँ। चारि टा सॅं छ-टा बच्चा जखन भै जाइक तखन स्त्रीगण के नसबंदी करैबाक सुधि अबै। तेतर तीन टा बच्चा भेलाक बादे आॅपरेशन करय लेल कनियाॅं के लै गेल। डोमनी कहबो केलकै - रौ एतेक बाइ कियै पैसि गेलौ, एक दू टा आर फल होम’ दही।’’
‘‘तीन टा तोरा कम बुझाइ छौ माए?’’ - जिद्दी तेतरा कनियाॅं के आॅपरेशन कराय देने रहै। अपना बेटा केँ गाम बला स्कूल मे पढ़य देलकै। मुदा जहिना गामक सब गोटाक बाल बुतरूक के होइ छै एकरो भेलै। बेटा अबदुल खेती किसानीक काज मे टमटम घोड़ा के तीया पाछा मे लागि गेलै। पहिलुक घोड़ा के बाद अइ बेर एक टा घोड़ी लेलक तेतरा। अब्दुल के एक दिन विचार भेलै -
‘‘हौ अब्बा, किएक ने टमटम के बदल तांगा कसबा लै छह। आब तँ सवारी गाड़ी भै गेलह। कोनो कदीमा परोर थोड़बे लादै छह?’’ - अब्दुल नया फैसन के अनुसार बाप के अब्बा कहै लागलै। जहिना एक समय तेतरा अपना बाप के टमटमक विचार देने छलै, आइ एकर बेटा तांगा के विचार देलकै। पहिलुका कमाएल सॅं बाप दस कट्ठा जमीन खाप किनने रहै। घर बनेने रहै आ डोमनी के बेस गहना गुरिया कीनि देने रहै। रूपैया के छड़ पूरमपूर सोलह टा चानी के रूपैया, सवा सेरक हॅंसुली, कटवी पिटबी बाजू गुज्जा लटकल, जौसन, बाला आ गोप। नाक मे सोना के नकमुन्नी आ दूनू कान मे चारि-चारि टा सोना के बारी रहै। डोमनी कोनो गहना नै पहिरै। जो कखनौ पुनहद बला टोकै तँ कहै -
‘‘है हमरा ओ मोन भरि गहना लदनाइ नै नीक लगेये काजे ने ससरत। बाजू के गुज्जा हिलतै-डोलतै तँ कमठौनी कैसे होतै?’’ - दूनू जीब हंसि केँ रहि जाइ। कोठरी मे बड़का ढक मे गहना के मोटरी रखबा देने रहै। तइयो बीनो चौल करै -
‘‘गै डोमनी दाइ, रतुका अन्हार मे कियो कान मोचि लेतौ तँ की करबही?’’
‘‘रौ टटीबा, तोरे धरबौ; तोरा छोड़ि के नोचत?’’
‘‘गै डोमनी दाइ, हम नै नोचबौ, कोनो चोर उच्चका जानि के नोचै से कहलियौ।’’ - एहन उतरा चौरी तँ होइ मुदा किछु भेलै नै।
ओही पाॅंच सेर चानी के सुदभरना राखि तेतर बेटा अबदुल लै तांगा कीन देलकै। आ माए से कहलकै -
‘‘गै दाइ (मातृक मे रहला दुआरे अम्मा के दाइ कहै तेतर) पोता कहलकौ तखन चट दै तो गहना बहार केलही बाउ के कि हमरा कहने कि दितही?’’
‘‘दिन दिनुका गप छै रौ नुनू, एक दिन तोरा सभक कमाइ सॅं अरजल गेलै। फेर हमर नेन्ना सब अरजि लेत हम की सोना चानी लै कै कब्बर मे सूतब?’’ तांगा बहुधंधी भेलै। सवारी गाड़ी जकाॅं पाली बस स्टैंड पर अप डाउन करै लागलै। नबका चकाचक छीटक ओहार, मनोरी कटोरी लागल झालरि आ गद्दी बला सीट पर नीक नील घरक सुआसिन बैसय लागली। एकर घोड़ा घुंघरू बान्हल जखन बान्ह पर सॅं चलै तँ दस गामक लोक के जनतब भै जाइक। कत्तेक बेटी आ पुतहुक बियाह रोसकती करेलक अही घोड़ा आ सइस संगे। कतेक बरक बरियात साजल गेल। अब्दुलक अपनो कनियाॅं ओही पर चढ़ि कै आएल, आ अब्दुल दुल्हा बनि अही पर गेला तखन रासि धेलकै ममियौत रसूल। रसूल सेहो एक टा तांगा कसबा नेने छल। आब बान्ह तैयार छलै। जीप, विक्रम चलै लागल छलै रिक्शा धरि कनेक टा दूरी मे चलै। मुदा अब्दुलक तांगा के मांग रहै। अइ बेरका घोड़ा अब्दुलक अपनहिं घोड़ी के बच्चा रहै। मझोले कद आ दुलकी चालि बला। साँझुक पहर केँ घोड़ा आ तांगा बान्हक कतबैबला खोपड़ी बथान पर रहै, तेतर जे वयोवृद्ध रहै तकरे रहै पड़ै। अब्दुल सब दिन गाम अबै।
एक दिन सुनलकै जे सुनील भैया के भगिनी आएल छै। ओकरा नेना मे कैक बेर तेतर आ खुदे अब्दुल तांगा पर अनने छलै। आब ओ अपने गाड़ी सॅं आएल हेतै से गमलक। ओ भेंट करै गेलै। गाम मे ई सब होइते रहै। अब्दुल सुनील बाबू सॅं गप सप करैत रहै कि नीलू दाइ एलै।
‘‘केना छी बुच्ची, बहुत दिन पर एलियै?’’
‘‘हॅं, बहुत दिन पर एलियै। लेकिन अइ बेर एक टा खास काज सॅं एलियै अब्दुल भैया।’’
‘‘कोन काज दाइ, आब तँ समरथ भेलियै, कहू ने।’’
‘‘हम जे नोकरी करै छी ताहि मे ड्यूटी भेटैत अछि जे जानवर, चिड़ै-चुनमुन्नी सब पर जहाॅं अन्याय होइ छै से तकरा घर पकड़ कैल जाय।’’
‘‘केहन अन्याय?’’
‘‘जेना चिड़ै के पकड़ि पिंजड़ा मे बन्न केनाइ, जेना मुॅंह मे लगाम लगा घोड़ा सॅं अतिशय बोझा ढोआना, गदहा के लादि देना।’’
‘‘आँय, हम तँ बड़ सेवा करै छियै घोड़ा के।’’
‘‘अब्दुल भाइ हम कहि देलौं। नै बुझबै तँ थाना पुलिस हैत।’’ - नीलू दाइ मुस्की छोड़ैत दृढ़ शब्द मे कहलखिन। अब्दुल माथ पर हाथ दै बैसि रहलै। आब? की फेर नब कोनो काज ताकै पड़तै? कि नबका फुलपाॅंक पर तरकारी उपजाबै पड़तै? ओकर तँ अक्किले गुम्म आ संगे सुनील बाबू के सेहो जे पिंजड़ा में सुगा पोसने रहथि आ भोरे-भोर सीताराम-सीताराम जपब सिखा देने रहथिन्ह। मौन पसरल छलै, सम्पूर्ण वातावरण बोझिल, अन्हार होइ जेना।
•••
उषाकिरण खान मैथिली-हिंदीक सुप्रतिष्ठित लेखिका छथि। मैथिली आ हिंदी दुनू मे समान रुचि आ गति। मूलतः कथा आ उपन्यास लेखन। काँचहि बाँस, जाइ सँ पहिने, अनुत्तरित प्रश्न, दूर्वाक्षत, हसीना मंजिल, भामती, सिरजनहार, फागुन, एकसरि ठाढ़, मुस्कौल बला, हीरा डोम आदि हिनक प्रमुख प्रकाशित कृति छनि। उपन्यास 'भामती' लेल साहित्य अकादमी पुरस्कार। भारत-भारती पुरस्कार आ साहित्यक क्षेत्र मे उत्कृष्ट योगदान लेल भारत सरकार द्वारा 'पद्मश्री' सम्मान सँ सम्मानित। उषा जी सँ ushakirankhan@yahoo.co.in पर सम्पर्क कएल जा सकैत अछि। प्रयुक्त छवि, हिंदीक चर्चित लेखिका गीताश्रीक फ़ेसबुक वाल सँ साभार। 'ई-मिथिला' पर हिनक पूर्व प्रकाशित कार्य एतय देखी : त्याग पत्र


text:
जनकपुरधाम । प्राचीन मिथिला सभ्यता संस्कृति बोकने मटिहानी नगरपालिकाके मेयर फेर एकबेर वाहवाही लुटब जोकरकाज कएलाह ।
मटिहानी नगर पालिका वार्ड नं.७ स्थित तसमैया बाबा एदानमे भव्य झण्डोतोलन मङ्गल दिन कएलगेल छै । भारतीय सीमास’ सटल ऐतिहासिक स्थल मटिहानीमे ११० फिट खरगर लमगरफोलमे पच्चिस फिट चौरगर सूरुज चान तरेगन अंकित नेपाली झण्डा खडा कएलगेल छै ।
नेपालीके गौरव दियाबबाला देशके मान आ पहिचानकेँ सम्मान हेतु सीमाक्षेत्रके नगरमे एतेक नम्हर झण्डा खाड़ करब परोसीयोके माथ उठाक देखब हेतु नजर गराएब काज क’क’ मेयर हरिप्रसाद मण्डल सुरखुरु कहौलाह ।
संघीय लोकतान्त्रिक गणतन्त्र देश नेपालक उपराष्ट्रपति रामसहयाय प्रसाद यादव सबस’ नम्हर खरगर नेपाली झण्डाकेँ एकभव्य समारोहबीच झण्डोतोलन कएलाह । ओहि अवसर पर उपराष्ट्रपति यादवकेँ मटिहानी नगरपालिकाव्दारा विशेषरुपस’ आयोजित नागरीक अभिनन्दन सेहो कएलगेल ।
नागरी अभिनन्दन कार्यक्रममे सहभागीताक संगेसंग उपराष्ट्रपति यादव संसारमे अखनु संचालनमे रहल मादे दोसर स्थानमे सभस’ अधिक पुरान संस्कृत विद्यालयमे अवलोकन भ्रमण कएलाह । एकर अतिरिक्त ऐतिहासिक महत्वकस्थल लक्ष्मीनारायण मन्दिरमे दर्शन पुजन कएलाह ।
लक्ष्मीसागरमे जलार्पणक’ पुजा आराधना समेत उपराष्ट्रपति यादव कएलाह । कार्यक्रममे नागरीक अभिनन्दन एवं झण्डोतोलन कार्यक्रममे मेयर मण्डलके अतिरिक्त मधेश प्रदेशके मुख्यमन्त्री सरोजकुमार यादव, प्रादेशीक मन्त्री सुरीता साह स्वागत कएलैथ ।
जलेश्वर नगरपालिकाके मेयर सुरेश साह सोनार, पूर्वमन्त्री हरिनारायण यादव, मधेशप्रदेशके पूर्व मुख्यन्याधिवक्ता दिपेन्द्र झा, संस्कृत विद्यालयक प्राचार्य इश्वरी पौडेल एवं अध्ययनरत बटुक आ नागरीक समाजके अगुवासभ उपराष्ट्रपतिकेँ स्वागत कएने छलैथ ।
मटिहानी नपाके मेयर मण्डल एहने अजगुताह काज किछु नइ किछु करैत रहने जनमानमे सुरखुरु बनल रहैत छै । हिनक काजस’ समाजोमे सोकजगर परिणाम अबैत छै । तैँ समाजस’ प्रशंसित होइत रहैत छैथ ।


text:
भारत अन्डर-१९ राष्ट्रिय क्रिकेट टिम
भारत अन्डर-१९ राष्ट्रिय क्रिकेट टिम अन्डर-१९ अन्तर्राष्ट्रिय क्रिकेटमे भारतक प्रतिनिधित्व करैत अछि । ई टिमक वर्तमान कप्तान विजय जोल छी ताहिना प्रशिक्षक भूतपूर्व भारतीय क्रिकेट खेलाडी राहुल द्रविड छी ।[१]
ई भारतीय टिम तीनटा अन्डर-१९ क्रिकेट विश्वकप जित चुकल अछि । सन् २००० मे ई मोहम्मद कैफक कप्तानीमे विश्वकप जितने छल तहिना सन् २००८ मे विराट कोहली आ सन् २०१२ मे उन्मुक्त चन्दक कप्तानीमे विश्वकप प्रतियोगिता जित चुकल अछि । ई टिमक ओडिआई खेलमे जित प्रतिशत (७५%) रहल अछि जे अन्डर-१९ राष्ट्रिय क्रिकेट खेलैवला सब टिमसभक तुल्नामे सबसँ बेसी अछि ।[२]
अन्डर-१९ क्रिकेट विश्वकपमे प्रदर्शन[सम्पादन करी]
सन्दर्भ सामग्रीसभ[सम्पादन करी]
- ↑ Dravid to coach India A, U-19 teams
- ↑ "Under-19s Youth One-Day Internationals / Team records / Results summary", ESPN Cricinfo, अन्तिम पहुँच ३० जून २०१२।


text:
पटना। विधान परिषद क सभापति ताराकांत झा सूचना एवं प्रसारण मंत्री अंबिका सोनी कए पत्र लिखकए मैथिली कए दूरदर्शन आ आकाशवाणी पर कम स कम तीन घंटा क समय देबाक अनुरोध केलथि अछि। ओ कहला जे मैथिली कए अष्ठम अनुसूची मे छह वर्ष पूर्व शामिल कैल गेल, मुदा एखन धरि एकरा उचित समय नहि भेटल अछि।
झा मंत्री कए लिखल पत्र मे कहला अछि,’एहि सिलसिला मे पिछला माह अपने स भेंट करबाक कोशिश केने रही, मुदा अपनेक विदेश यात्रा पर जेबाक कारण स इ संभव नहि भ सकल छल। ओ कहला जे एखन अन्य क्षेत्रीय भाषा जेका मैथिली कए दूरदर्शन आ एआईआर पर समय नहि भेट रहल अछि । आकाशवाणी दरभंगा द्वारा पांच मिनट क बुलेटेन पेश कैल जाइत अछि जेकरा पटना मे तैयार कराउल जाइत अछि। इ गंभीर गप अछि जे अहांक मंत्रालय मैथिली क लेल एखन धरि कोनो पहल नहि केलकअछि। मैथिली मे समाचार, सांस्कृतिक कार्यक्रम आदि के लेल कम स कम तीन घंटा क समय आवंटित हेबाक चाही।


text:
पटना, मिथिला मिरर: राजधानी पटना मे पदस्थापित एकटा दरोगाक घूसखोरी कैमरा मे कैद भेलाक बाद बिहार पुलिस के चरित्र पर एक बेर फेर सं प्रश्न चिन्ह लागि गेल। दरोगा के नाम गजेन्द्र सिंह अछि, जे कि कदमकुआं थाना मे पदस्थापित अछि। दरअसल प्रेम-प्रसंग स जुड़ल एकटा मामला मे दरोगा गजेन्द्र सिंह कैमरा मे घूसक रकम लेत कैद भय गेल अछि।
अपराधी के खिलाफ कारर्वाई मे फिसड्डी रहय वला पुलिस आय बहुत लोकक संग महिला के सेहो रेपक आरोपी बनाबैत केस दर्ज केलक अछि। अहि के बाद नरेश कुमार शाह नामक एकटा आरोपी के जबरदस्ती थाना आनल गेल आ कुल 29 हजार रुपैया वसूली कायल गेल।
हरजाना वसूलय वला दरोगा के करतूत कैमरा मे कैद अछि, जकरा स्वं पीड़ित अप्पन मोबाइल सं शूट केलक अछि। मामला जहन एसएसपी मनु महराज के समीप पहुँचल त अपन अधिकारीक अहि करतूत के देखि कय मनु महराज सेहो सख्त भय गेलाह, आ मामलाक जाँच करबाक आदेश देलनि।


text:
फोटो देखला के बाद मन मे मिलय के इच्छा प्रबल होए लागल… मन होए जे काल्हि मिलए के अछि से आइए मिलि लेल जाए. मुदा लागए जे लोक सभ के पता चलतन्हि त कि कहताह ? मन मे दस तरहक विचार आबए लागए. किछ नहि फुराए.
जन्मदिन मे जाएल जाए आ नहि ? एकदम सं कन्फ्यूज जकां भ गेलहुं. अखन धरि एहन उहापोहक स्थिति मे कहिओ नहि रहलहुं. एक मन होए जे बाबूजी सं पूछि लेल जाए दोसर कहए जे एहिठामक सभ छोट-मोट गप के लेल हुनका किएक परेशान कएल जाए.
जन्मदिन सं एक दिन पहिने श्वेता जीक भाय राजीव जीक फोन सेहो आएल आओर ओ जरूर आबए लेल आग्रह करए लगलाह. राजीव जी कहलाह रिश्ता-नाता त ऊपर वाला के बनाएल अछि. होबए के होएत त होएत... नहि होबए के होएत त नहि होएत.
एहि लेल परेशान होए के जरूरत नहि. अहां आबि...घर परिवार के लोक सं मिलि... मेल-जोल बढ़य. एहि सं हमरा खुशी मिलत. रिश्ता नहि सही अपन इलाका... मैथिल सं होए के कारण सही. गाम-घर सं बाहर अपना सभ के एक-दोसरा सं संपर्क तं होबाके चाही.
राजीव जीक बात सुनि मिलए के उत्साह आओर बढ़ि गेल. मन पक्का क लेलहुं जे किछु होए जाsक देखल जाए. ई तय करला के बाद जाए के तैयारी करय लागलहुं. बेर- बेर जाsक फोटो देखि... निहारि आओर अपन सुधि-बुधि खो बैसि. जवानी मे एहि सभ के बारे मे सोचनाए कतेक सुंदर लगैत अछि !
सभ सं पहिने त ऑफिस मे फोन क छुट्टी ल लेलहुं. ओहि के बाद गिफ्ट खरीदनाए...सैलून-पार्लर जनाए...कपड़ा-लत्ता ठीक करनाए...सभ किछ के तैयारी मे लागि गेलहुं. जन्मदिन नहि भेल जेना विआहे भ गेल. ई करि त लागए...ई छूटि गेल ओ करि त लागए ओ छूटि गेल.
जेना-जेना समय करीब आएल जाए धड़कन बढ़ल जाए. कतेक लोक सं मिललौं... नेता... मंत्री... अफसर... बदमाश...लड़का... लड़की सभ सं. मुदा आई नहि जाने कि भेल जे धड़कन लोहरबाक धौकनी जकां चलि रहल छल.
शेखर लाल के फोन क कहलिएन्हि जे तू चलह. तौं तं श्वेता के जानए छह. हमरा एकसरे जाए के हिम्मत नहि भ रहल अछि. शेखरलाल शुरू मे त टालए के कोशिश करलाह मुदा हमर जिद के आगां चलय लेल तैयार भ गेलाह.
जन्मदिनक पार्टी दिल्ली के कंस्टीच्यूशनल क्लब मे राखल गेल छल. पार्टी शाम साढ़े सात बजे सं छल. शेखर सं तय भेल जे साढ़े सात बजे चलि आठ बजे पार्टी मे पहुंचल जाए. हम सभ टाइम पर विदा भेलहुं. मुदा गाड़ी के ओहि दिन खराब होए के रहय.
कंस्टीच्यूशनल क्लब पहुंचैत-पहुंचैत नौ बाजि गेल. ओ सभ तं मानि चुकल छलाह जे हम सभ नहि पहुंचबैनि. एहि लेल ओ सभ केक काटय मे देरी सेहो कएने छलाह. खैर कहल गेल अछि न जे ईश्वर जे करय छथिन्ह से नीके.
पार्टी स्थल पर हमर पहुंचनाए आओर केक के कटनाए. दूनु एके संग भेल. गार्ड के दरवाजा खोलला के बाद हम आओर शेखर गेट के भीतर घुसैत छी कि थापड़ि के जोरदार गुंज के संग हमर स्वागत भेल. मुदा ओ थापड़ि हमरा लेल नहि छल.
ओ थापड़ि केक काटय के कारण बाजल छल आओर ओहि के संग गुंजय लागल हैप्पी बर्थडे टू यू के आवाज. सामने टेबल पर श्वेता अपन दफ्तरक संगी... दोसर सहेली...आओर दिल्ली मे रहय वाला मैथिल परिवारक लोक सभ सं घीरल छलीह.
गेट के भीतर घुसय काल ओ टेबल पर केक काटय लेल झुकल छलीह...हैप्पी बर्डडे के गुंज के संग केक के एक टुकड़ा ल अपन मुखड़ा ऊपर उठएलीह कि सामने हमरा पर नजर पड़लन्हि. एक मिनट के लेल ठिठकलीह. फेर हमरा दिस देखैत ओ केक अपन भाए के मुंह मे डाली देलीह.
ओ एकटक हमरा देख रहल छलीह आओर हम हुनका. सामने श्वेता के देखतहिं हम कोनो दोसर दुनिया मे चलि गेलहुं. लोक देवी... स्वर्गक परि... अप्सरा... मेनका के सुन्दरता के जिक्र करय छथिन्ह. मुदा हमरा लेल त जेना ओ साक्षात स्वर्ग सं धरती पर उतरि आएल होतीह.
स्कूल... कॉलेज... दफ्तर... प्रेस कान्फ्रेंस... मीटिंग... घुमय फिरय के दौरान सैकड़ों लड़की सं मिललौं मुदा श्वेता के चेहरा पर जे आभा... ग्लो रहय ओकर वर्णन करनाए मुश्किल अछि. एकटा अलगे लालिमा लेने. ओहि पर बिखरल खुलल रेशम जकां चमकैत बाल.
हल्का आसमानी रंग के साड़ी हुनकर सुन्दरता पर आओर चारि चांद लगा रहल छल. केक खिलाबैत श्वेता के नजर अपना पर नहि देखि राजीव जी देखलख्निह जे हिनकर ध्यान किम्हर छनि.
राजीव जीक नजर हमरा पर पड़लन्हि कि ओ खुशी सं उछलि पड़लाह आओर हमरा दिस झटकारैत अएलाह... दूनु हाथ जोड़ने नमस्कार करैत बोललाह... अंहीक इंतजार भ रहल छल. एहि लेल केक काटय मे विलंब सेहो भेल. हमरा तं एक बेर लागल जे अहां नहि आएब. ई कहि ओ हमरा श्वेता के पास ल गेलाह.


text:
सत्तुआक स्वास्थ्य लाभ
सत्तू आबि खाली बिहारक नय मुदा पूरा देश में फेमस भअ गेल अछि । ई खाली अपने देशे में नय विदेशों में बड्ड प्रचलन में आबि गेल अछि । विदेश में से हो बड्ड ठाम सत्तू के सेवन शुरू भअ गेल अछि । गर्मी आबैत देरी एकर मांग बेशी बढ़ि जाएत अछि और एकर खाली पीबैय में नय औरो तरहक व्यंजन बनाओल जाएत अछि । अपन देशक बात करू त ई खास कअ यू.पी., बिहार आ झारखंड में बेशी प्रसिद्ध अछि । मुदा आबि ई दूसरो सभ जगह प्रसिद्ध भअ गेल अछि । जतय एकर बहुत रास स्वादिष्ट व्यंजन सेहो बनैत अछि । सत्तू के एतेक पसंद करअ के कारण खाली एकर स्वादे नय, बल्कि स्वास्थ्य के अनमोल लाभक कारण सेहो अछि जेकरा बारें में आगू बात कएल जाएत । सत्तू चना, जौ आ मटर स बनाएल जाएत अछि । धीरे धीरे सत्तू के मांग बढ़ैत जा रहल अछि ।
गर्मी के समय सत्तू के सेवन केनाय बड्ड फायदा कारक होइत अछि । गर्मी स बचाबय में सत्तू बड्ड लाभदायक होएत अछि । सत्तू सअ गर्मी कें झटका कें खतरा कम भ जायत छै, कियाक इ शरीर कें ठंडा करैत छय । सत्तुआक प्रभाव शीतल होइत छैक । जेकरा कारण स ई शरीरक तापमान कम करअ में फायदा करय छय । सतुआ बेसी गर्मी आ गर्मी के लहर के ठंडा कअ शरीर के बेसी गरम होबय स रोकी सकय अछी । एहन मानल जाएत अछि जे एकरा सं सर्दी, खांसी आ बलगम नहि होयत छय।
यदि ककरो बेर-बेर भूख लागैत अछि या फेर बेसी देर भूखल नहि रहि सकैत छी त सत्तू ओकरा लेल बड्ड फायदेमंद होएत अछि । एकरा खएला वा एकर शरबत पीलाक बाद बेसी देर भूख नहि लागै छय ।
भोरे भोर खाली पेट सत्तू पीनाई, पेट फूलनाई कम करय में से हो फायदेमंद होइत छय । इ सअ पेट में सूजन कम होएत छय आ पेट कें स्वस्थ राखय मे मदद भेटत अछि । सत्तू शरीर के हाइड्रेट करय में मदद करैत अछि जेकरा स शरीर पानिक कमी दूर होएत अछि आ शरीर में नमी बढ़ल रहैत अछि ।
सुतआ लिवर के से हो नीक करैत अछि । सत्तू प्रोटीन के नीक सोर्स अछि आ ई पेट के विकार के सेहो दूर करैत अछि । एकरा सेवन सअ लीवर मजबूत होएत अछि जेकरा सअ एसिडिटी आ गैसक समस्या सं से हो आराम भटैत अछि ।
सत्तू कब्ज के लेल रामबाण उपाय मान गेल अछि । कियाक सत्तू में फाइबर भरपूर होइत अछि, जेकरा कारण ई मल के ढीला करैत अछि आ कब्ज के समस्या स राहत दैत अछि। सत्तू आराम सअ पचि जाएत अछि ताहि चलते कब्ज नहि होइत छैक ।कब्ज के स्थिति में खाली पेट सतुआक सेवन केनाय बेसी फायदेमंद होइत अछि । एकरा सेवन से बवासीर के बीमारी दूर होइय छय ।
सत्तू मधुमेह के रोगी लेल से हो लाभकारी होइत अछि । जौ आ चना स बनल सत्तू मधुमेह के रोगी लेल बड्ड फायदेमंद अछि । एकरा पानि में घोल क या नमकीन बना क लेल जा सकैत अछि ।कम ग्लाइसेमिक इंडेक्स वाला भोजन होबअ के कारण सत्तू चीनीक लेवल नियंत्रित करय में मदद करय छय । ईहा नय बिना चीनी वला सत्तू के शरबत पीला सं ब्लड शुगर आ ब्लड प्रेशर नियंत्रण मे रहैत अछि।
सत्तू सं शरीर में तुरंत ऊर्जा भेटत अछि । अगर ककरो कमजोरी लागैत अछि त एकर सेवन सं ऊर्जा भेटत कियाकि एकरा मं तरह-तरह के पोषक तत्व होइत छै जे शरीर क॑ पोषण दईत छै । मानल जाएत अछि जे सत्तू में कैल्शियम, फास्फोरस, आयरन, सोडियम, आयरन, मैंगनीज, प्रोटीन, मैग्नीशियम होइत अछि जे अगर पानि में कनि नमक आ नींबू के संग मिला देल जाय त शरीर के तुरंत ऊर्जा दैत अछि आ हाइड्रेट करैत अछि ।
सत्तु मोटापा कम करय में से हो फायदेमंद अछि । चना में फाइबर भरपूर मात्रा में होइत अछि जेह वजन संगे कमर के चर्बी कम करय में मदद करैत अछि । सत्तू म॑ पोटेशियम आ मैग्नीशियम होय छै जे सं पेट फूलनाई कम होय अछि ई मेटाबॉलिज्म के बढ़ाबै छै आ कैलोरी बर्न करै म॑ मदद करय छय । जौ सं बनल सत्तू सं पाचन तंत्र कए सेहो सुचारू रूप सअ काज करबा मे मदद भेटैत अछि आ मोटापा कम भ जाइत अछि।
एतबे नय सत्तू सं वजन से हो बढ़एल जा सकैया । ई खातिर सत्तू के हलवा बना क खा सकैत छी।
सत्तू सं हाई ब्लड प्रेशर के समस्या में से हो निजात भेटय अछि ।
कोलेस्ट्रॉल कम करय में से हो सत्तू सं फायदा होएत अछि । ई कोलेस्ट्रॉल कम करय के प्राकृतिक तरीका अछि । कोलेस्ट्रॉल नस के रोकि सकैत अछि आ जानलेवा बीमारी जेना हार्ट अटैक, स्ट्रोक आ दिल के बीमारी के खतरा सेहो बढ़ा सकैत अछि । सत्तू रक्त वाहिका स गंदा कोलेस्ट्रॉल निकालैत अछि । एकरा लेल चना सत्तू खेबाक चाहि । सत्तुआ के एकटा विषमुक्त एजेंट मान गेल अछि जेकर काज आंत स विषाक्त पदार्थ के हटेनाय अछि । भोरे खाली पेट सत्तू खएला आ पिएला स शरीर सं सभ टा गंदगी दूर भ जाइत छय ।
ई त भेल सत्तू के फायदा के गप्प आउ आब जनैत छि एकरा से होब वला नुकसान के बारे में । सत्तू के नुकसान से हो होइत अछि। सत्तू में फाइबर बेसी होइत अछि जेकर एकर बेसी मात्रा भेलाह सं गैस, पेट फूलनाय, ऐंठन आ दस्त भ सकएय छै । तय लअ क पेट में गैस सँ पीड़ित व्यक्ति के सत्तुआक सेवन कम आ नियंत्रित मात्रा में करबाक चाही । बरखा के दिन में कम सेवन करवाक चाही । सत्तू खाइत काल बीच में पानि नहि पिबाक चाहि । सत्तू लाभकारी अछि एकर मतलब ई नय कि पूरा दिन सत्तू खेबाक चाहि । दिन में एक सं दू बेर एकर सेवन करवाक चाहि । जिनका पाथरक समस्या छनि हुनका चना सत्तूक सेवन नहि करबाक चाहि ।जिनका चना सँ एलर्जी होइत छनि आ चना पचाबय में दिक्कत होइत छनि हुनका सभ के सेहो सत्तू खाय सँ परहेज करबाक चाहि । लो ब्लड शुगर वला लोक के बेसी सत्तू के सेवन नहि करबाक चाहि । राइत में सत्तू खाय सँ बचबाक चाहि । एकटा गप्प अउर दूध संग सत्तू नय पिबाक चाहि ।
सत्तु के बड्ड विधि सं इस्तमाल कैल जाइत अछि । किछु लोक सभ शरबत पीबय छथि त किछु लोक सभ पराठा खाएत छथि । एकर उपयोग के बड्ड रास तरीका अछि । अहां सभ अपन सुविधा अनुसार एकर सेवन कअ सकैत छी ।


text:
कलकत्ता. महानगर केर एक होटल मे लायंस क्लब इंटरनेशनलक अंतर्गत लायंस रिजेंसी दिस सं विगत बुधदिन आयोजित मिस सेनोरिटा २०१३ केर ताज तनवीर कौर जीतलीह जे १९ प्रतियोगी कें पाछां क' खिताब अपन नाम कयलीह. फर्स्ट रनर अप पूजा पाल आ सेकेण्ड रनर अप वैशाली चौधरी रहलीह. धियान देबय योग्य बात अछि जे एक मैथिल ललना प्रियदर्शिनी झा सेहो एहि प्रतियोगिता मे शामिल छलीह जे मिस ब्यूटीफुल हेयर केर खिताब अपना नाम करय मे सफल रहलीह. ज्ञात हो जे प्रियदर्शिनी पत्रकार छथि आ मूल रूप सं मधुबनी जिला सं सम्बन्ध रखैत छथि.
स्मरण करा दी जे मिस यूनिवर्स प्रतिस्पर्धा 2012 मे मैथिल ललना शिल्पा सिंह प्रतिस्पर्धा केर अंतिम 16 प्रतिभागी मे स्थान बनयबा मे सफल रहल छलीह. शिल्पा मिथिलाक समस्तीपुर जिलाक डीहा गामक छथि. सौंदर्य प्रतियोगिता सहित अन्यान्य विविध क्रियाकलाप मे मिथिलाक सहभागिता बढल अछि. संगहि मिथिला हेतु ई नव जुग आ आधुनिक परिवेश मे अपना कें मिला जमानाक संग डेग मिला चलबाक तैयारीक नीक संकेत अछि.
(Report: मिथिमीडिया ब्यूरो)


text:
कांग्रेस पार्टी बीजेपी आओर नरेंद्र मोदी के सांप्रदायिक करार करि जमि क कोसैत अछि. कांग्रेस आरोप लगाबैत अछि जे बीजेपी धर्म के राजनीति करैत अछि.
मुदा जखन कांग्रेस अध्यक्ष सोनिया गांधी जामा मस्जिद के शाही इमाम अहमद बुखारी से मिल बीजेपी के खिलाफ एकमुश्त अल्पसंख्यक वोट देबय के बात करलीह तखन कि ई धर्मनिरपेक्षता
के बात भेल की.
बुखारी प्रेस कॉन्फ्रेंस करि मुसलमान के बीजेपी के खिलाफ आओर कांग्रेस...टीएमसी के पक्ष मे वोट देबय के एलान करय छथिन्ह कि ई धर्मनिरपेक्षता अछि.
धर्मनिरपेक्षता के दुहाई द जे लोक पूरा भारत मे हो-हल्ला करय छथिन्ह वो पाकिस्तान आओर कश्मीर मे हिन्दू के प्रति होएवाला भेदभाव पर मौन ध लए छथिन्ह.
अगर अहां मुस्लिम हित के बात करिऔ तं धर्मनिरपेक्ष...आओर हिंदू हित के बात करिऔ तं साम्प्रदायिक. हिंदू धर्मगुरु सं बात करिऔ सं साम्प्रदायिक आओर मुस्लिम धर्मगुरु सं फतवा जारी करबिऔ तं धर्म निरपेक्ष.
दोसर के सांप्रदायिक बताबए वाला राहुल गांधी जखन बीजेपी के पीएम पद के उम्मीदवार नरेंद्र मोदी के बोटी-बोटी काटय वाला बयान दय वाला सहारनपुर के कांग्रेसी उम्मीदवार इमरान मसूद के पक्ष लय छथिन्ह त कि ओ धर्मनिरपेक्ष भेलाह.
देश मे अहां करीब-करीब सभ हिंदू नेता के मुस्लिम हित के बात करैत देखैत होएब मुदा कि अहां कोनो मुस्लिम
नेता के हिंदू हित के बात करैत देखलौं?
अहां कई हिंदू के वालेकुम सलाम कहैत सुनने होएब मुदा कोनो मुस्लिम के जय श्रीराम या हरि ओम कहैत सुनलौं?
चुनाव के समय मुलायम सिंह यादव...नीतीश कुमार आओर लालू यादव जैसन नेता के मुस्लिम टोपी पहिनने देखैत होएब मुदा कोनो मुस्लिम नेता के कहिओ तिलक लगनौ देखलौं?
विकिपीडिया के अनुसार धर्मनिरपेक्षता, पंथनिरपेक्षता या सेक्युलरवाद एक आधुनिक राजनैतिक आओर संविधानी सिद्धान्त अछि. धर्मनिरपेक्षता केर मूलत: दूटा प्रस्ताव अछि-
1) राज्य केर संचालन आओर नीति-निर्धारण मे धर्म, मजहब (रेलिजन) केर हस्तक्षेप नहि होबाक चाही.
2) सभ धर्म केर लोग कानून, संविधान और सरकारी नीति के आगा एक समान अछि.
धर्मनिरपेक्षता के बारे मे आओर जानए लेल ई लिंक क्लिक करु
धर्मनिरपेक्षता की भारतीय अवधारणा
देश के संविधान मे सभ धर्म के मानय वाला लोक के समान अधिकार देल गेल अछि. धर्म के आधार पर ककरो से कोनो भेदभाव नहि कएल जाएत. सभ लोक के अपन धर्म आओर संस्कृति के रक्षा करैत जीवन यापन करय के अधिकार अछि.
धर्मनिरपेक्षता के मतलब अछि जे देश के सभ नागरिक अपन मर्जी सं कोनो धर्म केर पालन करि सकय छथिन्ह. सभ धर्म केर लोक के देश में बराबर अधिकार प्राप्त होएत. धर्म के आधार पर ककरो सं कोनो भेदभाव नहि कयल जाएत. सरकार के जिम्मेदारी होएत जे सभ धर्म केर लोक के सुरक्षा आओर बराबर अवसर मिलैत रहय
मुदा वोटबैंक के राजनीति मे आईकाल्हि जे अल्पसंख्यक के बात करय छथिन्ह वो अपना के धर्मनिरपेक्ष कहय छथिन्ह आओर बाकी के साम्प्रदायिक. अहांके कि कहनाए अछि एहि पर. अहां अपन राय जरूर राखु.


text:
जगत्रदेवी
जगत्रदेवी नेपालक गण्डकी अञ्चलक स्याङ्जा जिलाक एकटा गाँउ विकास समिति छी।[१][२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार जगत्रदेवी गाविसक जनसंख्या ८,७०० अछि।[३]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ "नेपाल सरकार स्थानिय विकास मन्त्रालय", स्थानिय विकास मन्त्रालय, नेपाल सरकार।
- ↑ "जगत्रदेवी गाविस (संक्षिप्त परिचय)", मेरो स्याङ्जा डटकम, १६ बैशाख, २०६७, अन्तिम पहुँच १६ बैशाख।
- ↑ "नेपालको राष्ट्रिय जनगणना २०६८ (गाविस तह)", राष्ट्रिय योजना आयोग, नेपाल सरकार, नोभेम्बर २०१२, अन्तिम पहुँच नोभेम्बर २०१२।


text:
कुशीनगर
कुशीनगर उत्तर प्रदेशक उत्तरी-पूर्वी सीमान्त इलाकामे स्थित एक कस्बा एवं ऐतिहासिक स्थल छी। ई बौद्ध तीर्थ छी आ एतय गौतम बुद्धक महापरिनिर्वाण भेल छल। कुशीनगर राष्ट्रीय राजमार्ग २८ पर गोरखपुरसँ कोनो ५० किमी पुर्वमे स्थित अछि। महात्मा बुद्धक निर्वाण एतय भेल छल। एतय अनेक सुन्दर बौद्ध मन्दिरसभ अछि। एही कारणसँ ई एक अन्तर्राष्ट्रिय पर्यटन स्थल सेहो अछि जतय मुख्यत: विश्वभरि कऽ बौद्ध तीर्थयात्री भ्रमणक लेल आवैत अछि। कुशीनगर कस्बाक आ पुर्व दिशा बढला पर लगभग २० किमी पश्चात बिहार राज्य आरम्भ भऽ जाइत अछि।
एतय बुद्ध स्नातकोत्तर महाविद्यालय, बुद्ध इण्टरमडिएट कालेज तथा अनेकौं छोट-छोट विद्यालय सेहो अछि। स्वयम् मे ई एक छोट कस्बा अछि जेकर पुर्वमे एक किमीक दूरी पर कसयाम नामक बड्का कस्बा अछि। कुशीनगरक आस-पासक क्षेत्र मुख्यत: कृषि-प्रधान अछि। जन-सामन्यक भाषा भोजपुरी अछि। एतय गेहूँ, धान, केतारी आदि मुख्य फसलसभ फलैत होइत अछि।
बुद्ध पूर्णिमाक अवसर पर कुशीनगरमे एक महिनाक मेला लगैत अछि। यद्यपि ई तीर्थ महात्मा बुद्धसँ सम्बन्धित अछि, मुद्दा आस-पासक क्षेत्र हिन्दू बाहुल्यता अछि।


text:
जोया अख्तर
जोया अख्तर भारतीय चलचित्रक एक निर्देशक आ पटकथा लेखक छी । ओ अपन डेब्युट निर्देशकक रुपमे समीक्षकसभद्वारा प्रशंसित लक बाइ चान्स २००९ मे केनए छल ।[१][२] २०११ मे, ओ समीक्षकसभद्वारा प्रशंसित सफल चलचित्र जिन्दगी ना मिलेगी दोबारा निर्देशित केनए छल आ एकर लेल सर्वश्रेष्ठ निर्देशकक लेल फिल्मफेयर अवार्ड जीतने छल ।
व्यक्तिगत जीवन[सम्पादन करी]
करियर[सम्पादन करी]
फिल्मोग्राफी[सम्पादन करी]
निर्देशक[सम्पादन करी]
पटकथा लेखक[सम्पादन करी]
कहानी लेखक[सम्पादन करी]
सहायक निर्देशक[सम्पादन करी]
कार्यकारी निर्माता[सम्पादन करी]
पुरस्कार[सम्पादन करी]
अन्य उपस्थितिसभ[सम्पादन करी]
सन्दर्भ सामग्रीसभ[सम्पादन करी]
- ↑ "Zoya Akhtar", Outlook, ९ फरबरी २००९, अन्तिम पहुँच २८ मार्च २०१०।
- ↑ "'I'm obsessed with people'", Rediff.com, ७ सितम्बर २००९, अन्तिम पहुँच २८ मार्च २०१०।


text:
सरकार के तरफ सं एहि बारे में सभ जिला के अफसर... पुलिस अधिकारी के सूचना भेज देल गेल अछि.
बिहारक खाद्य सुरक्षा आयुक्तक अनुसार राज्य मे गुटखा आओर
पान मसाला बनाबय... बेचय पर एक साल लेल रोक लगा देल गेल अछि.
आब राज्य मे जे गुटखा आओर पान मसाला बनाबैत..बेचैत आ एकर कारोबार करैत मिलताह हुनका पर तीन लाख टका के जुर्माना लगाओल जा सकैत अछि आओर एक साल के लेल जेल भेजल जा सकैत अछि.
सरकार के सिर्फ कायदा कानून बनाsक नहि छोड़ि देबाक चाही एहि पर सख्ती सं अमल होबाक चाही. नशा के अमल पर खराब होएत अछि. दस तरहक बीमारी लोक के भ जाएत अछि. पहिने नशा पर खर्च फेर दवाई पर खर्च. एहि पर रोक एकदम जरूरी अछि.
सरकार टैक्स के किछ पाई के चलते शराब...तम्बाकू...पान मसाला पर रोक नहि लगाबैत अछि. टैक्स सं बेसि पाई एकर खिलाफ जागरूकता अभियान... चिकित्सा सुविधा पर खर्च करि दैत अछि मुदा रोक नहि लगाबैत अछि.
एहि हिसाब से बिहार सरकार के ई कदम प्रशंसा योग्य अछि. लोक के एकर स्वागत करबाक चाही.
एहने रोक शराब बेचय पर सेहो होबाक चाही. एहि के कारण कतेक परिवार...घर बरबाद भ गेल.
पाई के संग-संग सेहत के नुकसान सेहो होएत अछि. एहि सभ पर रोक होबाके चाही.


text:
मिथिला-गोनू झा बड़ गूढ़ लोक छलाह। हुनका चीन्हब बड़ दुरूह काज छल। जिनगी पर्यन्त आ सभकेँ छकबिते रहलाह तेँ सम्पूर्णतामे ओ एक धूर्त पंडीजी रहथि से सभ मानैत रहनि आ ताही कारणे सभ हुनकासं साकाक्ष रहैत छल। के जानय, कखन कोन व्याजें कत छका बैसताह।
मैथिली किस्सा : गोनू झा बड़ गूढ़ लोक छलाह। हुनका चीन्हब बड़ दुरूह काज छल। जिनगी पर्यन्त आ सभकेँ छकबिते रहलाह तेँ सम्पूर्णतामे ओ एक धूर्त पंडीजी रहथि से सभ मानैत रहनि आ ताही कारणे सभ हुनकासं साकाक्ष रहैत छल। के जानय, कखन कोन व्याजें कत छका बैसताह।
एक बेरक गप्प छै। चैत – बैशाखक मॉस रहैक। सबेरे – सकाल निन्न टुटि जानि। निन्न टुटै़त देरी हुनका कथुक होश नहि रहनि-निछोहे दौड़थि पोखरि दिस। गोनू झा अपन एही आदतिसं तंग रहितो तंग नहि रहैत छलाह। आखिर दैनिक नित्य क्रियाक ई एक आवश्यक अंग थिक से बुझी निश्चित छलाह। एहि लेल ओतेक चिन्ता फिकिर नहि छलनि।
से ओहि दिन गोनू झाकेँ अहलभोरेमे निन्न टुटि गेलनि। ओ चट उठलाह आ अपन आदतिक अनुसार खाटक तरमे हथोरिया देलनि। लोटा निपत्ता छलनि। पत्नी पर क्रोध भेलनि जे लोटा रखनाइ कियक बिसरि गेलीह मुदा तात्कालिक स्थिति क्रोध अनबा योग्य नहि रहनि। निछोहे पड़यलाह पोखरिक भीड़ दिस। किछु कालक पश्चात होस भेलनि त छोंच करबाक चिन्ता धयलकनि। मुदा तुंरत मोन प्रफुल्लित भ उठलनि। आगुक पोखरिमे जल हुनक प्रतीक्षा क रहल छल। ओना बरहमसिया कब्जियत रहने स्वाभाविकतासं बेसी समय गोनू बाबूकेँ अपन एहि क्रियामे लागितहि छलनि, मुदा आइ बहुत कम्मे समयमे निवृत भ जयबाक तत्काल किछु अर्थ नहि लगलनि।
कने काल एहि त्वंचाहचमे समय बीति गेलनि मुदा एहि कार्य मे आर बेसी समय नष्ट करब उचित नहि बुझलनि। जखन गोनू झा छोंच करबाक लेल पोखरिक जलमे हाथ देलनि कि नजरि गेलनि अपन चमार पसारी पर जे हिनक ठीक विपरीत वला भीड़ पर नदी फीड़ी छोंच क रहल छल। गोनू झा एहि पर ध्यान नहि देलनि। छोंच करय लगलाह। गोनू झा छोंच करैत जाथि आ तरे आँखिये चमराकेँ देखितो जाथि। ओ निर्विकार भावे छोंच कयने जा रहल छल।
गोनू झा केँ जिद लागि गेलनि हमरा जकाँ ई कि छोंच करत। जांच क लिअ अपन एहि लूरिक। ओहि कात चमार भाइ सेहो सोचय जे गोनू की जे हमरेटा छोंच करय अबैय ओहो निर्विकार भावे छोंच करैत रहल। पल बितल, पहर बितल मुदा दुनू, दुनू दिससं उठबाक नामे नहि लेथि। आब दुनू गोटेक मोनसं जिदक स्थान गौण भ गेल रहनि। गोनू बाबू सोचथि जे हम पहिने उठि जाइत छी त ई चमरा हल्ला क देत जे गोनू बाबू हारि गेलाह ओमहर चमरा भाइ के सोचयि जे हम पहिने उठि जाइत छी त गोनू हल्ला करैत फिरताह जे आइ फलमाकेँ खूब छकाओल।
भोरसं दुपहर भेल। दुपहरसं साँझ भेल। मुदा दुनू छोंच करैत जाथि आ एक दोसरकेँ तरे आँखिये देखितो जाथि। ओहि बाटे हल्ला करैत गामक लोक जाइत – अबैत एहि लीलाकेँ देखथि जे आखिर की बात भ रहल छै। तखनहि गोनू झाक एक अपेक्षित ओहि बाटे जाइत छलाह। ओ जखन भोरमे गामसं जजमनिका लेल विदा भेल रहथि त गोनूकेँ छोंच करैत देखने रहथिन। मुदा एखन साँझमे जखन घुरि रहल रहथि त हुनका ओहि स्थितिमे देखलथिन। ओतहिसं टोकरा देलथिन – की हओ गोनू, आइ भोरसं कोन साधना मे लागल छह।
गोनू छोंच करितै उत्तर देलथिन – चमरछोंच मे पड़ल छी। देखै नहि छहक ओहि पार चमराकेँ। ओहि अपेक्षितक नजरि जखन ओहि पार गेलनि त देखलथिन जे चमरा भाइ अपन छोंचों करैत जाय आ चिकरि-चिकरि घरबाली केँ सेहो सोर करय जे’ भोजन एतै लेने आ छोंचक फेरमे पड़ल छिकी।’ ओ अपेक्षित ओत सं विदा भेलाह आ बाटे- घाट जे क्यो भेटथिन, सभकेँ एकेटा बात कहलनि जे गोनू चमरछोंचमे पड़ल छथि। आ गोनू झा हारि अन्तमे प्राण त्याग क देलनि।


text:
प्रिय भैया,
एहि बेर अहाँक घर आयल छलहुँ त एक बातक बहुत छगुनता लागल। भाभीजी बेर-बेर अपन धियापुता संग हिन्दी बाजि रहल छलीह। चूँकि एहेन अवस्था केँ हम घोर दरिद्रता मानैत छी, ताहि सँ मोनहि-मोन सोचिये टा कय रहि गेलहुँ…. हम किछु कहय नहि चाहैत छी एहेन व्यक्ति केँ, कारण सभक अपन-अपन जीवन होइत छैक, ओकरा जाहि कोनो शैली मे जीवन निर्वाह करबाक इच्छा हेतैक ओ वैह टा करत। लेकिन अहाँ सब दिन हमर प्रिय भाइ आ मित्रवत् रहलहुँ, तेँ ई चिट्ठी चुपचाप लिखि रहल छी।
हँ यौ! एहेन आदमी भरल अछि अपन मिथिला मे जेकरा अपनहि मातृभाषा बाजय मे लज्जाबोध होइत छैक। आर, एहेन लोक अपना केँ आन भाषा बाजिकय बौंसैत रहैत अछि।
बाहरी आवरण सुन्दर आ मजबूत देखेबाक प्रवृत्ति जेकरा पर हावी भऽ जाइत छैक वैह अपन मौलिकता सँ हँटबाक कुचेष्टा करैत रहैत अछि। लेकिन एहेन व्यक्ति अन्त-अन्त धरि कमजोर आ निरीह बनल रहैत अछि।
आइ धरि जे अपन मौलिकता (निज भाषा, निज धर्म, निज परम्परा आ निजत्व) केँ छोड़लक – ओकर अन्त भय आ त्रास मे भेलैक। एतेक तक कि मृत्युक बादहु ओकर अवस्था भयावह होइत छैक। गीता मे प्रामाणिक वचन छैकः
श्रेयान्स्वधर्मो विगुणः परधर्मात्स्वनुष्ठितात् ।
स्वधर्मे निधनं श्रेयः परधर्मो भयावहः ॥ ३-३५ ॥
बड़ा नीक जेकाँ आचरण मे अनलाक बादहु दोसरक धर्म सँ बेस अपन गुणहीन धर्म होइत अछि। अपनहि धर्मक निर्वाह करैत मरैयो मे कल्याण अछि। परधर्म भयावह होइत अछि।
आब अहाँ केँ उदाहरण हम दी से हमरा किछु दिन बेसिये सूर्य उदय आ अस्त होइत अहाँ देखैत रहल छी। फल्लाँ काका वला खिस्सा याद अछि कि नहि, ओ ग्रेजुएट काकी? केना जखन बियाह कय केँ एलाह त भैर गामक सोझाँ अपन घरवाली ग्रेजुएट होयबाक बात केँ देखाबय लेल हिन्दी-अंग्रेजी झारैत छलाह….? याद अछि कि नहि? आइ देख लियौन। ओ कनी टा के देखाबा हुनका लोकनि केँ अपनहि माटि-पानि सँ दूर कय देलक। धियापुता हुनको लोकनि सँ बीस निकलल। आर, आब हुनकर घरक भाषा छन्हि अंग्रेजी, हाई-फाई ततबा बेसी बढि गेल छन्हि जे के कतय रहता तेकर कोनो ठेकाने नहि रहि गेल। गाम पर जे घर छन्हि ताहि मे मकड़ध्वज लोकनि बड़का-बड़का जाला बुनिकय मस्ती मे राज कय रहला अछि।
आइ-काल्हि समाचार पढय छी न… ओ यौ… अरे वैह जे फल्लाँक लहास सड़ल-गलल अवस्था मे ३ हप्ता बाद घर सँ निकालल गेल जखन पड़ोसी केँ दुर्गन्धक एहसास भेलैक…. जनैत छी कियैक? ओ यैह कारण जे भाषा बदलल, संस्कार बदैल गेल, सन्तति बदैल गेल। आर आब माय-बाप प्रति आ कि कुल-मर्यादा आ पुरुखा-पितर प्रति सब आश-विश्वास बर्बाद भऽ गेल। जैड़ सँ कटि गेलहुँ। आर जे गाछ जैड़ सँ कटि जायत ओ कतेक दिन जियत? विचार करू गम्भीरता सँ। हम दोसर बेर कोनो पत्र-फत्र नहि लिखब आ नहिये भाभीक मुंहों देखब सही मानब। बात जानू साफ।
एक बात आर! ओ स्टेज पर चढिकय लोक सब सँ हाथ जोड़ि ई नहि कहियो कहैत छी जे ‘अपने लोकनि घर मे बच्चा सब संग मैथिली बाजू।’ – ई बात दोसरो जे कियो बजैत अछि त हमरा बड़ी रंज चढि जाइत अछि। बान्चो! कियो केकरो ठेका नहि लेने छैक। जे गूढ रहस्यक बात छैक ततबे टा हम कहल, बाकी अहाँ बुझू आ जानथि नगरइजोतो भाउज!
ॐ तत्सत्!!
हरिः हरः!!


text:
पटना। राज्य सरकार बिहार मे जेनेटिकली मोडीफाइड (जीएम) बीज क परीक्षण करबाक अनुमति नहि देत। प्रदेश मे जीएम बीज क परीक्षण पर रोक लगा देल गेल अछि। गांधी संग्रहालय मे जीएम फ्री बिहार मूवमेंट आ राष्ट्रीय आशा गठबंधन क संयुक्त तत्वावधान मे आयोजित संगोष्ठी मे कृषि मंत्री नरेन्द्र सिंह कहला जे सरकार किसान कए आत्मनिर्भर बनेबाक लेल मुख्यमंत्री तीव्र बीज विस्तार योजना चला रहल अछि। एकर माध्यम स किसान कए उन्नत बीज मुहैया कराउल जा रहल अछि। ओ कहला जे इ एकटा भ्रम अछि जे हाइब्रीड बीज स पैदावार मे वृद्धि होइत अछि। जीएम बीज क खतरनाक परिणाम सामने आबि रहल अछि। एहि अवसर पर कृषि विशेषज्ञ डा.देवेन्द्र शर्मा कहला जे किसान क आय बढेबा लेल एकटा आयोग गठित करबाक जरूरत अछि। देसी बीज स किसान क भला भ सकैत अछि। ओ कहला जे जीएम बीज क परीक्षण पर रोक लगा कए सरकार सराहनीय काज केलक अछि। किसान परंपरागत बीज स दूर होइत जा रहल छथि। जीएम बीज स धरती क जैवविविधता संकट मे आबि गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
मधुरेश, बलिराजगढ़ (मधुबनी) । इ वस्तुत: उपलब्ध इतिहास कए मोड़बा क कवायद छी। हम मंगलदिन विख्यात बलिराजगढ़ क एकटा पैघ टीला पर छी। एहि ठाम मुख्यमंत्री नीतीश कुमार अपन काफिला क संग छथि। इतिहास क विद्यार्थी -शोधार्थी क रूप मे सबकिछु जनबाक- बुझलाक क बाद चकित-मुदित मुख्यमंत्री भारतीय पुरातत्व सर्वेक्षण क एकटा अधिकारी स कहला-‘या त अहां सब एहि ठाम खुदाई करू या फेर हमरा अनुमति देल जाए। एहि ठाम त इतिहास गाडल अछि। नवका जानकारी स इतिहास बदलि सकैत अछि। एतबा पैघ डीह त हम कहियो कतहु नहि देखने छी। हम व्यक्तिगत तौर पर एकर संबंध मे प्रधानमंत्री कए पत्र लिखब।’ ओ एहि ठाम खूब घूमलाह। गामक बुजुर्ग स राजा बलि, हुनकर शेर क सवारी, हुनका स जुडल किवदंति, हुनकर दानी भाव, वामन क तीन डेग मे पृथ्वी नापि लेबाक कथा आदि पर खूब गप केलथि। अफसर स कहला-‘पब्लिक क बीच जे गप अछि ओकरा ऐतिहासिक आधार पर पुष्ट करबाक जरूरत अछि।’ मुख्यमंत्री क दिमाग मे आद दिन भरि बलिराजगढ़ छायल रहल। ओना बीच-बीच में चिरांद सेहो आयल आ राजगीर सेहो। उग्रतारा मां क सेहो चर्च भेल। ओ कहैत जा रहल छलाह-‘बिहार क इतिहास, भारत क इतिहास अछि। बहुत मायना में मानव सभ्यता क इतिहास अछि।’
एहि टीला क मजमा में बहस क विषय इतिहास छल। मुख्यमंत्री कहैत जा रहल छलाह-‘अरे, 2300 साल क इतिहास त उपर स देखा रहल अछि। एनबीपी भेट गेल , त ओनाए एकर इतिहास 700 बीसी क भ जाएत। .. अरे, बोधगया में महात्मा बुद्ध कए ज्ञान क प्राप्ति भेल। मुदा एहि स पहिने ओ कतए कतए गेल हेताह? जतए सभ्यता होएत, ओतहि ने गेल हेताह! राजगीर सेहो गेल हेताह। एहि ठाम सेहो आयल गेताह।’
फेर ओ गांमक लोक दिस गेलाह। तरह-तरह क गप-राजा बलि शेर पर बैसकए लडबा लेल जाइत छलाह। इ पूरा क्षेत्र बिल्कुल खुलल छल। मुदा एहि ठामक एकटा ईट तक कियो नहि ल गेल अछि। धारणा अछि जे एहि स अपशकुन होइत अछि। एकटा बुजुर्ग महिला कहलथि-एहि गढ़ क दायरा में एला पर त भूत-पिशाच क सेहो डर समाप्त भ जाइत अछि। मुख्यमंत्री कए बताउल गेल जे 1972 क बाद स एहि ठाम खुदाई बंद अछि। भारतीय पुरातत्व सर्वेक्षण एकरा मात्र संरक्षित क्षेत्र घोषित केने अछि।
खुदाई में सबस पैघ दिक्कत इ अछि जे थोड जमीन खोदला पर पाइन निकलि अबैत अछि। मुख्यमंत्री क कहब छल जे एहि संकट कए दूर करबा क कोनो न कोनो बाट ताकल जाए। एहि कारण स एकटा इतिहास कए एना छोडल नहि जा सकैत अछि। एकरा लेल प्रोजेक्ट बनए। खुदाई भेला पर पता नहि की की जानकारी भेटत? मुख्यमंत्री बेहद उत्साहित छलाह। कहला-‘हम त अतीशचंद्रा जी क शुक्रगुजार छी।’
एहि ठाम स निकलैत देरी नीतीश क भूमिका मे बदलाव आबि गेल। ओ एकटा आवासीय विद्यालय मे छलाह। छात्रावास में खासकए बिछान सुंदर छल। मुदा किछु काल बाद सत्यता सामने आबि गेल। छात्र शिकायत केलक-‘सर, एहि ठाम शौचालय नहि अछि।’ मुख्यमंत्री चौंकलाह-‘आवासीय विद्यालय में शौचालय नहि अछि? .. कतए छी यउ अंजनी बाबू (अंजनी कुमार सिंह, प्रधान सचिव, शिक्षा विभाग) .., देखू अंजनी बाबू, एहि ठाम त प्राब्लम बिकराल अि।’ बच्चा छत क चून, छात्रवृत्ति नहि भेटबाक सूचना आ शिक्षक क कमी सन कईटा शिकायत करैत गेल। मुख्यमंत्री सुनैत गेलाह।
भपटियाही मे सड़क क शिलान्यास क दौरान मुख्यमंत्री क नवका भूमिका देखबाक मे भेटल। ओ जनता क सुनि तत्काल ओहि समस्या, मांग कए निपटेबाक कोशिश मे छलाह। ओ कहला-‘हम ग्रामीण कार्य मंत्री डा.भीम सिंह आ हुनकर विभाग क प्रधान सचिव बी.राजेंदर कुमार स पूछलहुं अछि जे इ सड़क आखिर कहिया धरि बनत? जवाब भेटल अछि-एहि साल क अंत तक। त इ दूनू गोटे एहि ठाम आबउथ आ जनता क ताली कए सुनइथि। फेर ओ एहि सड़क निर्माण क ‘पहरेदार’ क नाम जनता कए बतेलथि। एहि मे ग्रामीण विकास मंत्री नीतीश मिश्रा क सेहो नाम छल।
ओ तमुरिया मे ओहि उत्सुक किसान क रूप मे सामने एलाह, जेकर सपना इंद्रधनुषी क्रांति कए प्रदेश क धरती पर साकार करब अछि। ओ एहि ठाम कपिलेश्वर मिश्र क हैचरी में छलाह। एहि ठाम ओ मत्स्यपालन स संबंधित तमाम पक्ष क व्यापक जानकारी लेलथि। चलैत काल डा.भीम सिंह (मंत्री) स मुस्की मे कहला -‘अहां सब सेहो इ सब किया ने करैत छी, कतेक नीक काज अछि?’ एहि ठाम हुनकर मैथिली अंदाज में पाग पहिरा कए स्वागत कैल गेल।
श्री कुमार नवानी गांव में टीम लीडर छलाह। एहि ठाम ओ अपन सचिव चंचल कुमार क आवास पर चाह पिलथि। चंचल कुमार क कनिया स्निग्धा आ पुत्र शाश्वत राजन हुनकर स्वागत केलथि। मुख्यमंत्री कए पाग आ मखाना द कए सम्मानित कैल गेल।
बाघा कुशमर क मदरसा इत्तेहादुल मुलमीन में हुनकर भाव ओहि नेता क छल, जे बखूबी अपन वायदा निभा दैत अछि। एहि ठाम भीड़ कए संबोधित करैत ओ कहला जे हमर-अहांक संबंध हरदम बनल रहत। ओ कहला जे अहां सब जेना जाति-मजहब बिसरि कए विकास कए वोट देलहुं। इ मामूली गप नहि छल। अहां सबहक सहयोग स हमरा भारी जीत भेटल।
एहि ठाम एकटा जानकारी मुख्यमंत्री कए भेटल। कहल गेल जे आयुष चिकित्सक एलोपैथ क दवा लिखैत छथि। मुख्यमंत्री एहि पर आपत्ति जतेलाह। ओ कहलथि जे पब्लिक डिमांड पर एहि ठाम एमबीबीएस डाक्टर कए तैनात कैल जाए। संगहि कहलथि -‘मध्य विद्यालय कए प्लस टू मे उत्क्रमित कैल जाएत। कतए गेलाह अंजनी बाबू, एकरा देखू अहां।’ मुख्यमंत्री महाकवि विद्यापति टावर क उद्घाटन सेहो केलथि। एकर विधान पार्षद संजय झा केलथि अछि।
एकर तुरंत बाद ओ फेर नव भूमिका मे छलाह। ओ एसडीओ कार्यालय मे बैसलाह। एकटा प्रशासक क भाव। फाइल क निपटारा, विकास योजना क समीक्षा, आरटीएस क स्थिति .., ढेर रास सवाल; मुख्यमंत्री क सवाल क जवाब देबा काल अफसर क माथ पर पसीना देखल जा सकैत छल। 2008 क बाद मधुबनी क डीएम तक एहि कार्यालय मे नहि आयल छलाह। मुख्यमंत्री कहला जे एना कोना होएत वरीय अधिकारी कए अपन अधीनस्थ कार्यालय में नियमित रूप स एबाक चाही। मुख्यमंत्री क एहि इच्छा पर जिलाधिकारी लग मात्र जी सर जबाव छल।(जागरण मे छपल आलेखक अनुदित अंश)


text:
टेस्ट क्रिकेट
टेस्ट क्रिकेट, क्रिकेटक सब सँ लम्बा स्वरूप छी । एकरा खेलाडीसभक खेल क्षमताक वास्तविक परीक्षा मानल गेल अछि, मुदा तबो आब आबि ई खेलक एकदिवसीय स्वरूप तथा ट्वान्टी२० अन्तर्राष्ट्रिय अधिक लोकप्रिय अछि । टेस्ट क्रिकेट अन्तर्राष्ट्रिय क्रिकेट परिषदद्वारा मान्यता प्राप्त राष्ट्रिय टिम बिच खेलल जाइत अछि । दुई टिमके ११ खेलाडीद्वारा ४ इनिङ्गक म्याच खेलल जाइत अछि जे ५ दिन धरि चलैत अछि । क्रिकेटक ई स्वरूपके खेलाडीके वास्तविक क्षमताके प्रष्ट करैत अछि बात विज्ञसभ बतबैत अछि ।[१][२][३]
टेस्ट क्रिकेट खेलैलेल दर्जा प्राप्त राष्ट्सभ[सम्पादन करी]
निम्नलिखित देशसभके टेस्ट क्रिकेट खेलैलेल दर्जा प्राप्त अछि
- इङ्ल्यान्ड
- अस्ट्रेलिया
- दक्षिण अफ्रिका
- वेस्ट इन्डिज
- न्युजिल्यान्ड
- भारत
- पाकिस्तान
- श्रीलंका
- जिम्बाब्वे
- बङ्गलादेश
सन्दर्भ सामाग्रीसभ[सम्पादन करी]
- ↑ Lifeless pitches should not be accepted, The Telegraph. Retrieved 1 August 2009
- ↑ Knight's return to proving ground, Retrieved 1 August 2009
- ↑ Adam Gilchrist's Cowdrey Lecture, 2009, ESPNcricinfo. Retrieved 1 August 2009


text:
राहुल – जय हो बन्गाम, सहरसा। जुन २१, २०१५.
पहिल अन्तराष्ट्रीय योग दिवस केर अवसर पर मिथिलाक योगी श्री श्री 108 संत कवि लक्ष्मीनाथ गोसाईं जीक योगी होयबाक तथ्य राखि रहल छी। ई मैथिली अकादमी सं प्रकाशित डॉ. फुलेश्वर मिश्र जी रचित संत कवि लक्ष्मीनाथ गोसाईं किताब सँ उद्धृत अछि।
सुप्रसिद्ध कवि-उपन्यासकार बैद्यनाथ मिश्र “यात्री” अप्पन “चित्रा” काव्य संग्रहक “माँ मिथिले” शीर्षक कविता मे लक्ष्मीनाथक योगक चर्चा कय लक्ष्मीनाथ कें मिथिलाक गौरव मानलनि अछि –
लक्ष्मीनाथक योगध्यान मे
कवि चन्द्रक कविताक गान मे
नृप रामेश्वरक उच्च ज्ञान मे
आभा अमल अहाँक
विद्याबल वैभवक गौरव मे
अहं छी थोड़ कहाँक?
नेपाल महाराजक पत्र मे सेहो लक्ष्मीनाथक उपाधिमाला मे हुनका “अष्टांग योग युक्तेषु” कहल गेल छैन। लक्ष्मीनाथक प्रमुख शिष्य “रघुवर गोसाईं ” “योगिराज” केर रूप मे प्रतिष्ठित छलाह। जनसाधारण मे सेहो हुनक योग शक्ति मे सिद्ध होयबाक विश्वास छल। अत: ई बात सर्वमान्य अछि जे लक्ष्मीनाथ पहुँचल योगी छलाह। लक्ष्मीनाथ-रचित पोथी मे “योगरत्नावली” सेहो अछि। गुरूक ध्यान-विधिक सम्बन्ध मे अप्पन योगाभ्यास-प्रक्रियाक वर्णन ओ एहि तरहें कयने छैथि –
प्रात समय उठि सहस कमल पर, धरो ध्यान गुरु केरो॥
कर गहि वारि पखारि चारू तन, मानस पूजा सारो ॥
भद्र स्वस्ति सिंहासन सारंग, कच्छप मोर सुधारो ॥
सिद्धासन करि ह्रदय चिवुक धरि, भृकुटि नैन निहारो ॥
बद्ध कमल पर दृष्टि नासिका, रसना तालु लगाओ ॥
कर संपुट करि शक्ति ध्यान धरि, बहु विधि व्याधि नसाओ ॥
प्राणायाम विधान करो कछु, चन्द्र सूर्य हित लाओ ॥
नाड़ी सोधि त्रिकोण यन्त्र पर, शंकर सीस नबाओ ॥
द्वादश पूरक षोडश कुम्भक, दश रोचक मन लाओ ॥
ब्रह्म बीज लै भूति शुद्ध करि, पातक भूल नसाओ ॥
एक स्वात गहि तार शब्द करि, गगनहि पवन चढाओ ॥
“लक्ष्मीनाथ” निहारि परमपद, जीव मुक्त हो जाओ ॥
आसन, प्राणायाम, प्रत्याहार, धारणा, ध्यान आओर समाधिक ई निर्देश स्पष्ट रुपें पतंजलि निरुपित अष्टांग योग-सम्मत अछि। “अकारादि दोहावली” क निम्नलिखित पद एहि बातक पुष्टि करैत अछि –
अनहद अपने साथ है, अजपा ताके नाम।
अमल करो अपनाय के, अमर नाम धर ठाम ॥
आतम में आतम लखो, आठ पहरा लौ लाय ।
आनन्द रस तब चाखि के, आवागमन नशाय ॥
इन इन्द्री को बस करो, इच्छेन्द्रिय दुराय ।
इन तन के इतवार नहि, इहाँ वहाँ सुख पाय ॥
ईश इड़ा अरु पिंगला, सषुमन के परमेश ।
तेई सुषमन पंथ है, एकहि जीव महेश ॥
संपादकीय जोड़ –
गोसाईं बाबा केर विषय मे अनेको किंवदन्ति भिन्न-भिन्न जगह सुनबाक लेल भेटैत अछि। आइयो लोक हिनकर समाधि स्थल फैटकी कुटी पर आबिकय साधना करैत अछि। हिनका द्वारा निर्मित अनेको कुटी पर बाबा प्रति समर्पणक बेजोड़ समागम देखय मे अबैछ। बाबाक विषय मे कहल जाइछ जे ई रूप बदैल कय मक्केश्वर महादेव मक्का केर भीतर प्रवेश करय के प्रयास केलनि। जखन कमला-बलान मे बाढिक ऊफान रहैत छल तऽ बाबा खड़ाम पहिरने पानिक ऊपरे-ऊपर पैदल चलिकय नदी पार कय जाइत छलाह। बाबा आकाशमार्ग सँ गमन करय मे सेहो सक्षम छलाह। योगक एहेन चरम सिद्धि प्राप्त महापुरुष केँ आइयो लोक ओहिना पूजैत अछि जेना बाबा समाधिस्थ छथि आ कखनहु जागि सकैत छथि। बाबा लेल नित्य बिछाउना लगायल जाइछ। बाबा प्रति समर्पण संपूर्ण मिथिला मे व्याप्त अछि। जय बाबा जी!!


text:
आइएसबिएन
कोनो भी पुस्तकक पछाडि कऽ आवरण पृष्ठमे बार कोड जे छोट बक्सामे राखल रहैय १० वा १३ टा अङ्क ओहि आइएसबिएन छी । संसारमे लोकसभक नाम भिन्न-भिन्न होइत अछि तहिना दुनियामे किनको टेलिफोन नम्बर किनको सँ नै मिलैत अछि, ओहिना किताबक पाछा आइएसबिएन नम्बर सेहो भिन्न-भिन्न होइत अछि। विकशित देशसभमे अहि नम्बरक आधारमे इन्टरनेटसँ पुस्तक सम्बन्धी जानकारी प्राप्त होइत अछि।
संसारम पहिल बेर नम्बर राखवाला चलन सन् १९६६ मे बेलायतसँ सुरु भेल छल । ओहि ठामक बडका पुस्तक प्रकाशक मध्येम गनल आर आर बुकरक प्रमुख विलियम हेनरी स्मिथ देश भित्रके प्रकाशकसभक एकटा सम्मेलन आयोजना कऽ पुस्तक पछा फरक-फरक नम्बर राख्वाला चलन सुरुवात केनेए छल । सन १९७२ सँ जर्मनीक राजधानी बर्लिनमे रहल राष्ट्रिय पुस्तकालयलके आइएसबिएनक मुख्य कार्यालय बनावल गेल। संसारक विभिन्न देशक पुस्तकालयसभम आइएसबिएन वितरणक लेल अधिकार दै लागल । युनेस्को लगायतक अन्तर्राष्ट्रियस्तरक शैक्षिक संस्थासभ आइएसबिएनक सल्लाहकार समितिम सदस्य अछि।


text: नई दिल्ली। बिहार क सड़क आब विश्व बैंक कए मदद स चकमक होएत। विश्व बैंक स करीब 15 हजार करोड़ टका क कर्ज ल कए भारत सरकार जेहि 33 टा राजमार्ग कए सिंगल लेन स डबल लेन करै जा रहल अछि, ओहि मे सब स बेसी बिहार क सड़क शामिल अछि। सड़क आ परिवहन मंत्रालय जेहि 3770 किमी पैघ सड़क क चयन केलक अछि, ओहि मे जे सड़क सिंगल लेन क अछि ओकरा आब डबल लेन करबाक योजना अछि। विश्व बैंक क मदद से जेहि सड़क परियोजना पर काज शुरू भ रहल अछि, ओकर पड़ताल करबाक लेल विश्व बैंक क एकटा टीम जनवरी मे भारत क दौरा करत। ओकरा बाद कोनो प्रतिष्ठित कंपनी कए ठेका द देल जाएत।


text:
जुलाई ६, २०१५. मैथिली जिन्दाबाद!!
‘छौरा अगत्ती छौरी भगबत्ती ‘ भरपूर मनोरंजन आ एक्सन सँ भरल ‘खुरलुच्ची’ केर बाद दोसर फिल्म थीक। एहि मे स्टार कलाकार मिथिलेश चौरसिया संग रबीना खरकाक अभिनय अछि। तहिना फिल्म जगत् केर नामीगामी कलाकार विजय मिश्र आ शुभनारायण झा संग भरतभूषण यादव, बैद्यनाथ साह, निलेश दीपक इत्यादि चीर-परिचित कलाकार सऽ अभिनित एहि मैथिली फिल्म मे मिथिलाक सर्वश्रेष्ठ संगीत तथा आवाजक धनी पवन नारायण केर मधुर संगीत सँ भरल अछि। रीम विश्वकर्मा द्वारा निर्देशित मैथिली मे पहिल बेर रेड कैमरा सँ छायांकन कैल गेल अछि। सिनेमा मधुबनी जिलाक प्रत्येक सिनेमा हाल मे ३ जुलाई सँ प्रदर्शित होमय लागल अछि आ अगिला सप्ताह सँ दरभंगा जिला मे रिलीज होयत।
मैथिली फिल्म केर साथ-साथ कलाक्षेत्र मे अपन जीवन भरिक लगानी कएनिहार वरिष्ठ फिल्मकर्मी शुभनारायण झा जे एहि फिल्म मे सेहो बेजोड़ अभिनय लेल चर्चा मे छथि, ओ अपन फेसबुक अपडेट मे फिल्मक सफलता पर प्रसन्नता जाहिर करैत लिखैत छथि जे “कि आइब गेल मैथिलीक सुदिन?” निश्चित रूप सँ कइएको बेर श्री झा मैथिली भाषाक चौतर्फा सफलता लेल एकमात्र फिल्म टा होयबाक बात कहैत आबि रहला अछि, आ एहि फिल्म केर अभिनेता तथा निर्माता मिथिलेश चौरसियाक फेसबुक द्वारा दर्शक केँ हाउसफूल शो चलेबाक लेल धन्यवाद ज्ञापन संदेश पढि एहि तरहक उत्साहित टिप्पणी केलैन अछि। विशेषज्ञक कहब कोनो गलत नहि छन्हि, चाहे हिन्दी भाषा केर विश्वभाषा मे प्रसिद्धिक बात हो, चाहे भोजपुरीक बाजार मूल्य बढैत अनेको देशक भाषाक रूप मे स्थापित होयबाक बात हो, एहि सब सफलता लेल फिल्म टा स्रोत प्रमाणित भऽ चुकल अछि।
शुभनारायण झा अपन विशेष संबोधन मे लिखैत छथि, “मैथिली फिल्म छौरा अगत्ती केर अपार भीड़ देखि बारी पटुआ तीत बुझैवला सिनेमा हाल केर मालिक सब आगां बैढ कय निर्माता केँ अपन हाल मे लगाबैय लेल अनुरोध शुरु कऽ देलनि। ईद केर अवसर पर लगैयवला सलमानक फिल्म बजरंगी भाइ लऽ कऽ मिथिलांचलक बहुत रास हाल मालिक असमंजस मे छथि। मुदा देसिल बयना केर बढैत वजूद मैथिली आन्दोलन केँ बढेबा मे फिल्म अपन भूमिका सिद्ध करबाक हेतु अग्रसर भेल। मैथिलीक सुदिन प्रारम्भ भेल।
विगत 5 वर्ष मे बिहारक कोनो हाल ‘हाउसफूल’ केर मूह नै देखने छल। 10 जुलाई सँ एहि फिल्मक प्रदर्शन सीतामढी केर आर डी पैलेस मे होयबाक शुभ समाचार सेहो भेटल अछि। – मैथिली जिन्दाबाद संग अपन भावना शेयर करैत श्री झा मैथिली फिल्म सँ जुड़ल संबंध अन्त मे सफलता दिशि जाइत देखबाक बात सेहो कहलैन।


text:
नवका- पुरनका लेख सर्च करु...
सभ जमीन पर...
एहि बेर के लोकसभा चुनाव सं पहिने उड़ल वाला बड़का-बड़का दिग्गज के जमीन आबि गेलाह. लोक हुनका सीखय लेल मजबूर कs देलखिन्ह जे मंत्री बनु... केंद्र के राजनीति करु.. बड़का-बड़का हाकुं मुदा टोला-मोहल्ला मे रहय वाला...गाम घर के लोक के बिसरबय त लोक अहुं के बिसरा देत. अहां के ई सोचय पड़त की अहां पूरा क्षेत्र के प्रतिनिधि छी.. कोनो खास जाति...धर्म आ समुदाय के नहिं. अहां के सभ के ख्याल राखय पड़त. लोकतंत्र मे एकोटा लोक के नाराज करनाय भारी पड़ि सकैत अछि. लोकतंत्र मे सिर्फ आश्वासन सं काज नहिं चलैत अछि. किछ ठोस कs क दिखाबय पड़ैत अछि. लोक के लगबाक चाही जे किछ भs रहल अछि. एहन नहिं जे पांच साल अन्हार आओर चुनाव के समय इजोत. काज किछ न किछ पांचों साल चलैत रहबाक चाही. विकास के काज मे गाम-घरके लोक के भागीदारी होबाक चाही. जेहि सं सभ लोक के ओहि पर नजर होए. ई नहिं जे सिर्फ मंत्री जी के दरबार मे हाजिरी लगाबय वाला के भागीदारी होए. लोकतंत्र मे सभ लोक के जोड़ल जाए. सभ के संग लs क चलल जाए.
ओ त लालू प्रसाद यादव जी दु ठाम सं ठाड़ छलाह ताही लेल इज्जत बाचि गेलन्हि. नहिं त रामविलास पासवान जका इहो अहि बेर दिल्ली नहिं जा पैताह. मो. अली अशरफ फातमी... डॉ शकील अहमद... कांति सिंह... रघुनाथ झा... मो. तस्लीमुद्दीन...जयप्रकाश नारायण यादव आओर अखिलेश प्रसाद सिंह
सभ चित्त भs गेलाह. आब हिनका सभके आत्म मंथन करबाक जरूरत छनि जे पिछड़ल बिहारके कि चाही? लोक के हुनका सं कि-कि उम्मीद छलन्हि? लोक के उम्मीद पर ओ कतेक खरा साबित भेलाह? सांसद... मंत्री बनलाह के बाद अपन इलाका के लोक सं कतेक सम्पर्क मे रहलाह? सभ सं सम्पर्क मे रहलाह आ सिर्फ किछ खास वर्ग के लोक के? सभ पर विचार करय पड़तन्हि.
ओ त लालू प्रसाद यादव जी दु ठाम सं ठाड़ छलाह ताही लेल इज्जत बाचि गेलन्हि. नहिं त रामविलास पासवान जका इहो अहि बेर दिल्ली नहिं जा पैताह. मो. अली अशरफ फातमी... डॉ शकील अहमद... कांति सिंह... रघुनाथ झा... मो. तस्लीमुद्दीन...जयप्रकाश नारायण यादव आओर अखिलेश प्रसाद सिंह
सभ चित्त भs गेलाह. आब हिनका सभके आत्म मंथन करबाक जरूरत छनि जे पिछड़ल बिहारके कि चाही? लोक के हुनका सं कि-कि उम्मीद छलन्हि? लोक के उम्मीद पर ओ कतेक खरा साबित भेलाह? सांसद... मंत्री बनलाह के बाद अपन इलाका के लोक सं कतेक सम्पर्क मे रहलाह? सभ सं सम्पर्क मे रहलाह आ सिर्फ किछ खास वर्ग के लोक के? सभ पर विचार करय पड़तन्हि.
सदस्यता लें टिप्पणियाँ भेजें (Atom)


text:
लेख
– प्रवीण नारायण चौधरी
ऐतिहासिक-पौराणिक मिथिला वर्तमान समय दुइ सम्प्रभुतासम्पन्न राष्ट्र के हिस्सा बनि गेल अछि। केना? ठीक जेना बंगाल, पंजाब आ तमिल (सिलोन) केँ क्रमशः पूर्व, पश्चिम व दक्षिण मे अंग्रेज अलग-अलग देश निर्माण करैत विभाजित कय देलक, तहिना उत्तर मे मिथिला सहित भोजपुरा, अबध, गढ़वाल, बंगाल, सिक्किम आदि सँ जुड़ि रहल नेपाली सीमा केँ खन्डित कय केँ विभाजित कय देलक। बुझल होयत जे तत्कालीन भारत जे छोट-छोट रियासतक समूह वला सम्राज्य छल, जाहि पर लगभग ११वीं शताब्दी सँ विभिन्न आक्रान्ता द्वारा आक्रमण कय केँ जबरदस्ती अपन करक्षेत्र मे आनि सम्राज्य संचालनक सिलसिला शुरू भेल तेकरे अन्तिम चरण मे ब्रिटेनक राजपरिवारक आदेश पर अंग्रेजक आगमन व्यापारीक रूप मे होइत अन्ततः भारतीय सम्राज्य केँ सेहो अंग्रेज अपन उपनिवेश मे शामिल कय लेलक।
सर्वप्रथम वास्को डि गामा २० मई १४९८ ई. युरोप सँ भारत समुद्री मार्ग होइत आयल छल आ तेकर बादहि सँ भारत युरोपियन सभक लेल सब सँ बेसी आकर्षणक केन्द्र बनि गेल छल। मुख्यतया भारतक भोजन बनेबाक तौर-तरीका युरोपियन केँ बहुत पसिन पड़ल छलैक आर भोजन मे प्रयोग कयल जायवला मसाला के ट्रेडिंग मे मुख्य रुचि छलैक ओकरा सभक। २४ अगस्त १६०८ ई. सब सँ पहिल ब्रिटिश व्यापारीक खेप सुरत (भारत) के आसपास समुद्री मार्ग सँ प्रवेश कयलक। तेकर ७ साल बाद तत्कालिक ब्रिटिश राज परिवारक फरमान सँ पहिल कारखाना सुरत मे लगेबाक निर्णय भेल छलैक। पुनः दोसर कारखाना लगेबाक लेल विजयनगर राज परिवार द्वारा मसुलीपट्टनम मे लगेबाक मंजूरी भेटलैक। धीरे-धीरे ओ सब पूरे पूर्वी आ पश्चिमी तटवर्ती क्षेत्र मे अपन व्यापार विस्तार करैत कलकत्ता, मद्रास आ बम्बई मे अपन पैर पसारि लेलक। लगभग १४२ वर्ष धरि व्यापार करैत-करैत भारतक विभिन्न रियासत बीच आपसी तनाव आ मनमुटाव केर लाभ उठबैत अंग्रेज १७५० ई. सँ भारत के तत्कालीन परिस्थिति मे राजनीति मे रुचि लियए लागल। घर फूटे गँवार लूटे के तर्ज पर आखिरकार अंग्रेज भारतक विभिन्न रियासत धरि अपन पैठ बनाकय सब केँ अपन कोनो न कोनो हुकुमती फरमान सँ बान्हि लेलक। एहि तरहें भारत परतंत्र बनि गेल आ एहि बीच शुरू भेल अंग्रेजक अत्याचार जाहि लेल १८५७ ई. मे पहिल सिपाही विद्रोह आ फेर लगभग ९० वर्षक स्वाधीनता संग्राम उपरान्त १९४७ ई. मे भारत स्वतंत्र भेल। १८१४ ई. मे भारतक दरभंगा महाराज व तिरहुत (मिथिला क्षेत्रक) अन्य जमीन्दार सहित भारत-नेपालक सीमावर्ती क्षेत्रक अन्यान्य राजाक कोष व सैन्यबल के प्रयोग करैत गोरखा राजाक बढैत डेग (पूब मे सिक्किम धरि आ पश्चिम मे हिमाचल धरि) केँ रोकबाक लेल विभिन्न स्थान पर युद्धक मोर्चा खोलि गोरखा राजा केँ अपन सीमा मे रहबाक लेल मजबूर कयल गेल। संगहि काठमान्डू मे सेहो ब्रिटिश सरकार केर कैम्प प्रवेश कयलक लेकिन नेपालक राज परिवार सँ सत्ता अपना हाथ मे छीनि राणा शासन अंग्रेज संग मिलिकय भारत मे सैन्य संगठन मे सहयोगीक भूमिका निर्वाह करैत आखिरकार १८६०-६५ के बीच नेपाल-भारत के सीमा (डिमार्केशन) करबय मे सफल भ’ गेल।
एहि तरहें नेपालक पहाड़ी क्षेत्र के अतिरिक्त तराई भूभाग (मैदानी इलाका) मे किछु क्षेत्र नेपाल केँ धान फसल उपजेबाक वास्ते बुझू त अंग्रेज सरकार दान मे दय देलक, जाहि पर भारतीय क्षेत्रक राजा (जमीन्दार) लोकनि अंग्रेजक भय सँ कोनो खास जोर-जबरदस्ती नहि कयलनि आ मिथिला सहित सीमावर्ती सभ्यता-क्षेत्र केर विभाजन दुइ मुलुक मे भ’ गेल। एकरे सुगौली सन्धि कहल जाइत अछि। पुनः ई सन्धि भारत स्वतंत्र भेलाक बाद ३१ जुलाई १९५० केँ नेपालक काठमान्डू मे शान्ति आ मैत्री समझौता कय केँ पुरान सब सन्धि केँ मान्यता दैत आगामी समय सेहो द्विपक्षीय सम्बन्ध केँ मजबूत बनेबाक अवधारणा पर दिल्ली-काठमान्डू मे सहमति भेल। एतय सेहो मिथिला या अन्य कोनो क्षेत्रक लोकभावना आ भविष्य मे विरोध आदिक आकलन कएने बिना पूर्वक समझौता (सुगौली सन्धि) केँ मान्यता दय देलाक कारण आखिरकार मिथिला सेहो दुइ देशक हिस्सा बनय लेल बाध्य भ’ गेल।
एकर विरोध मिथिलावादक जनक डा. लक्ष्मण झा द्वारा ‘पाया तोड़ो आन्दोलन’ के रूप मे १९५१-५३ केर बीच मे कयल गेल जाहि पर आर गहींर अध्ययन-विश्लेषणक उपरान्ते सविस्तार किछु लिखि सकैत छी। लेकिन, स्वतंत्रता के तुरन्त बाद देशक भविष्य निर्माण मे सकारात्मक योगदान देबाक लेल ई सब आन्दोलन कोनो खास स्थान नहि बना सकल आ दिल्ली-काठमांडू के समझौताक बीच मिथिला सहित ओ सब मौलिक संस्कृति के लोक पिसा गेल जे दुइ देश मे बँटा गेल छल। निस्सन्देह एहि क्षेत्रक किछु मुंहगर लोक सब केँ पद-प्रतिष्ठा आ धन-दौलत केर लोभ मे काठमांडू-दिल्ली कीनि लेलक तेहनो किछु संकेत सब भेटि रहल अछि। लेकिन अन्ततोगत्वा बिना कोनो पैघ विद्रोहक मिथिला दुइ देशक भूगोल व सम्प्रभुता मे पड़ि अपन भूगोल आ सम्प्रभुता समाप्त कय लेलक। भारत मे बिहार-बिहारी आ नेपाल मे मधेश-मधेशी बनि अपन मिथिला-मैथिल केर पहिचान सँ वंचित रहि गेल।
एहि लेख के संग नेपाल व भारत मे भेल ओ ऐतिहासिक समझौता – शान्ति आ मैत्री समझौताक प्रतिलिपि राखि रहल छी। एकर अध्ययन सँ पता चलैत अछि जे ताहि दिन के परिस्थिति मे नेपालक शासक कोना हड़बड़ मे अपन देशक सीमा रक्षार्थ भारत के हर ओ बात मानि लेलनि जेकर आब खूब विरोध कयल जाइत अछि आ ‘असमान सन्धि’ कहिकय ‘समान सन्धि’ के वकालत कयल जाइत अछि। कनी गौर करूः
शांति तथा मित्रताक सन्धि
31 जुलाई 1950
भारत सरकार और नेपाल सरकार केर बीच शांति और मित्रताक सन्धि
काठमांडू,
31 जुलाई 1950
भारत सरकार और नेपाल सरकार, दुनू देशक बीच खुशी सँ मौजूद प्राचीन संबंध केँ मान्यता दैत; एहि संबंध केँ आर बेसी मजबूत करबाक और विकसित करबाक और दुनू देशक बीच शांति कायम रखबाक इच्छा रखैत; तेँ एक दोसराक संग शांति और मित्रताक सन्धि मे प्रवेश करबाक संकल्प लेल गेल अछि, आर एहि उद्देश्य लेल, निम्नलिखित व्यक्ति सब केँ पूर्णाधिकारीक रूप मे नियुक्त कयल गेल अछि, अर्थात्:
भारत सरकार
महामहिम श्री चंद्रेश्वर प्रसाद नारायण सिंह,
नेपाल मे भारतक राजदूत।
नेपाल सरकार
मोहन शमशेर जंग बहादुर राणा,
महाराजा, प्रधान मंत्री और नेपालक सर्वोच्च कमांडर-इन-चीफ,
जे एक-दोसरक साख केर जांच कयलनि आर नीक व उचित रूप मे पेलनि, ओ निम्नानुसार सहमत भेलाह अछि: –
अनुच्छेद 1
भारत सरकार और नेपाल सरकार के बीच चिरस्थायी शांति और मित्रता रहत। दुनू सरकार एक-दोसरक पूर्ण संप्रभुता, क्षेत्रीय अखंडता और स्वतंत्रता केँ स्वीकार करय लेल आर तेकरा सम्मान करबाक लेल परस्पर सहमत अछि।
अनुच्छेद 2
एतद्द्वारा दुनू सरकार कोनो पड़ोसी राज्यक संग केहनो गंभीर टकराव या गलतफहमीक बारे मे एक-दोसर केँ सूचित करबाक वचन दैत अछि, जाहि सँ दुनू सरकारक बीच विद्यमान मैत्रीपूर्ण संबंध मे कोनो उल्लंघन भ’ सकैत छैक।
अनुच्छेद 3
Artiele 1 मे निर्दिष्ट संबंध केँ स्थापित करय और बनाकय रखबाक लेल, दुनू सरकार एहेन कर्मचारी लोकनिक संग प्रतिनिधि लोकनिक माध्यम सँ एक-दोसराक साथ राजनयिक संबंध जारी रखबाक लेल सहमत अछि जे ओकर कार्य केँ उचित प्रदर्शनक लेल आवश्यक छैक। प्रतिनिधि और ओकर ओहेन कर्मचारी, जाहि पर सहमति भ’ सकैत अछि, एहेन राजनयिक विशेषाधिकार और उन्मुक्तिक आनंद उठेता जे परंपरागत रूप सँ अंतरराष्ट्रीय कानून द्वारा पारस्परिक आधार पर प्रदान कयल जाइत अछि: बशर्ते कि ओ कोनो मामला मे कोनो सरकारक संग राजनयिक संबंध राखयवला कोनो आन राज्यक स्थिति मे समान व्यक्ति केँ देल गेला सँ कम नहि होयत।
अनुच्छेद 4
दुनू सरकार कॉन्सल-जनरल, कॉन्सल, वाइस-कंसल्स और अन्य कॉन्सुलर एजेंट केँ नियुक्त करबाक लेल सहमत अछि, जे एक-दोसरक क्षेत्र मे कस्बा, बंदरगाह और अन्य स्थान मे निवास करत, जेना कि सहमति भ’ सकैत अछि। कौंसल-जनरल, कॉन्सल, वाइस-कंसल्स और कॉन्सुलर एजेंटों केँ हुनका लोकनिक नियुक्ति लेल निष्पादक या अन्य वैध प्राधिकरण प्रदान कयल जायत। यदि आवश्यक बुझल जायत त एहि तरहक एक्ज़ीक्यूटर या प्राधिकरण केँ ओहि देश द्वारा वापस लेल जा सकैत अछि जे एकरा जारी कयने छल। जतय कतहु संभव हो, वापसीक कारण केर उल्लेख कयल जायत। ऊपर वर्णित व्यक्ति पारस्परिक आधार पर ओहि सब अधिकार, विशेषाधिकार, छूट आर उन्मुक्तिक आनंद लेत जे कोनो आन राज्य केर संबंधित स्थितिक व्यक्ति सब केँ प्रदान कयल जाइत अछि।
अनुच्छेद 5
नेपाल सरकार नेपाल केर सुरक्षाक लेल आवश्यक हथियार, गोला-बारूद या युद्ध जेहेन सामग्री और उपकरण, भारत केर क्षेत्र सँ या ओहि के माध्यम सँ आयात करबाक लेल स्वतंत्र होयत। एहि व्यवस्था केँ प्रभावी करबाक प्रक्रिया दुनू सरकार केर परामर्श सँ कार्य करत।
अनुच्छेद 6
प्रत्येक सरकार, भारत और नेपाल केर बीच पड़ोसी मित्रताक प्रतीक मे, अपन क्षेत्र मे दोसरक नागरिक केँ, एहेन क्षेत्र केर औद्योगिक और आर्थिक विकास मे भागीदारीक संबंध मे और रियायत और अनुबंधक अनुदान केर संबंध मे एहि तरहक विकासक संबंध मे राष्ट्रीय उपचार देबाक वचन दैत अछि।
अनुच्छेद 7
भारत और नेपालक सरकार पारस्परिक आधार पर, एक देश के नागरिक केँ अन्य क्षेत्र मे निवास, संपत्ति के स्वामित्व, व्यापार और वाणिज्य मे भागीदारी, आंदोलन और अन्य विशेषाधिकार केर मामला मे एक समान प्रकृति आ समान विशेषाधिकार प्रदान करबाक लेल सहमत अछि।
अनुच्छेद 8
जहां धरि एतय निपटायल गेल मामलाक संबंध अछि, ई संधि: ब्रिटिश सरकार और नेपाल सरकार के बीच भारत दिशि सँ कयल गेल समस्त पैछला सन्धि, समझौता और अनुबंध केँ रद्द कय दैत अछि।
अनुच्छेद 9
ई सन्धि दुनू सरकारक हस्ताक्षर केर तारीख सँ लागू होयत।
अनुच्छेद 10
ई सन्धि ताबत धरि लागू रहत जाबत धरि एकरा कोनो पक्ष द्वारा एक वर्षक नोटिस दय कय समाप्त नहि कयल जाइत अछि।
जुलाई 1950 केर आजुक 31म दिन काठमांडू मे दुइ प्रति मे कयल गेल।
(हस्ताक्षरित)
चंद्रेश्वर प्रसाद नारायण सिंह
भारत सरकार के लेल।
(हस्ताक्षरित)
मोहन शमशेर जंग बहादुर रन,
नेपाल सरकार के लेल।


text:
— अरुण कुमार मिश्रा।
मिथिलाक भूमि अद्दोकाल सँ धर्म आ ज्ञानक भूमि रूपेँ जानल जाइत अछि। देश विदेश सँ लोक ज्ञान प्राप्त करबाक लेल मिथिला अबैत रहला अछि। बहुत दिन धरि न्याय, मीमांसा, दर्शन, कर्मकाण्ड आ ज्योतिष इत्यादिक केन्द्र मिथिला रहल अछि।
मुुगलकाल सँ पुर्व धरि एहि ठाम वर्ण व्यवस्था अपन आदर्श स्थिति बनोने छल। कर्म आधारित वर्ण व्यवस्थाक अद्भुत उदाहरण मिथिलामे भेटैक छलैक आ से एहि ठाम विधि व्यवहार मे अखनो देखल जा सकैत अछि। सभ वर्णक बेगरता लोक के छलैक। मुड़न, उपनयन, विवाह, दुराग्मन आ श्राद्ध इत्यादिमे किछु वर्ण विशेषक उपयोगिता अखनो प्रमुख छैक। हजाम, डोम, माली, लोहार, कुम्हार, कहार, धानुक आ धोबी इत्यादिक भागिदारिता रहैते छैक।
मिथिलामे सत्तरक दशक के बाद राजनीतिक कारण सँ जातिगत विद्वेष पसारल गेलैक। बदलैत परिस्थिति केँ देखैत लगैत अछि जे मिथिला आब जाति व्यवस्था केँ भवंरमे फंसि गेल अछि। चुनावक समयमे ई विशेषकर अनुभव काएल जा सकैत अछि मुदा काज परोजनमे गाम घरमे अखनो कमोबेेस सर्वधर्म संभाव देखवामे अबैत अछि आ से धर्म-समभाव बनोने अछि। हमर ई व्यक्तिगत मानब अछि जे वर्ण व्यवस्था केँ सही अर्थ बुझवाक आवश्यकता छैक। सभक सहयोग आ सहभागिता सँ जयों काज होइक त’ ओकर आनंदे किछु आर होइत छैक। आजुक अर्थ युग मे अकर घोर अभाव देखना जाइत अछि, मिथिलामे अकर कुप्रभाव सेहो देखा रहल अछि।
कर्म आधारित वर्ण व्यवस्था जे कालांतरमे जन्मानुगत जाति व्यवस्थाक आधार बनि गेलैक तकर विकृत स्वरूप आब देखवामे अबैत अछि। एहि विकृतिक प्रारम्भ मुगलक शासन मे भेल छल जे अंग्रेजक शासनमे पराकाष्ठा पर पहुँच गेल।
ऋग्वेेद, मनुस्मृति, महाभारत, इत्यादि अनेक प्राचीन ग्रन्थमे सवर्ण शब्दक उल्लेख छैैक मुदा कतयो ओ आधुनिक कालक विपरीत अर्थ मे नहि अछि। अकर सामान्य अर्थ छल ‘समान वर्णक’। कई प्राचीन ग्रन्थो मे व्यक्ति विशेषक नाम सवर्ण वा सावर्ण वा सावर्णि भेटैत अछि। सवर्णक अर्थ अछि है वर्ण−सहित अर्थात् वर्णव्यवस्थाक अन्तर्गत चारू वर्ण तहिना अवर्ण ओ जे चारू वर्ण सँ बाहर अछि। म्लेच्छ सभक जानि बूझि क’ आधुनिक कालमे ‘सवर्ण’ आ ‘अवर्ण’ केँ दुष्प्रचारित केलैथ। महाभारत अनुसारे अवर्णक अर्थ अछि रङ्गहीन।
प्राचीन आ मध्ययुगक कुुनु ग्रन्थमे अवर्णक अर्थ कुनु जातिक लेल नहि कएल गेल अछि। फूट डालि, राज करबाक नीतिक अन्तर्गत अंग्रेज हिन्दू समाजमे फूट डालवाक लेल सवर्ण आ अवर्णक गलत अर्थ प्रचारित केलक जे आई धरि मैकॉलेवादक अनुयायी सभ प्रयुक्त क’ रहल छैथ। समाजक शरीर चातुर्वर्ण्य व्यवस्था सँ बनैत अछि तँ एहि संरचनाक ध्यानमे राखि व्यवहार करी। अस्तु।
………..अरुण कुमार मिश्र
संतनगर, दिल्ली
दि० २३/१२/२०२२
Vandana Choudhary Deepika Jha